**ບົດໂອ້ລົມ**

**ຂອງປະທານສະພາແຫ່ງຊາດ**

**ຕໍ່ກອງປະຊຸມວຽກງານໄອຍະການປະ,ຊາຊົນທົ່ວປະເທດ**

**ປະຈໍາປີ 2018**

 - ບັນດາ ສະຫາຍ ຄະນະພັກ, ຄະນະນຳ ຂອງອົງການໄອຍະການປະຊາຊົນສູງສຸດ ທີ່ຮັກແພງ !

 - ບັນດາ ສະຫາຍ ຄະນະພັກ, ຄະນະນຳ, ຜູ້ຊີ້ນໍາວຽກງານປົກປ້ອງກົດໝາຍ ທີ່ມາຈາກບັນດາແຂວງ, ນະຄອນຫຼວງ ທີ່ຮັກແພງ!

 - ບັນດາສະຫາຍຜູ້ແທນທີ່ຕາງໜ້າອົງການໄອຍະການປະຊາຊົນທຸກຂັ້ນ, ອົງການໄອຍະການທະຫານ ທີ່ຮັກແພງ.

 ມື້ນີ້ ຂ້າພະເຈົ້າຮູ້ສຶກເປັນກຽດ ແລະ ມີຄວາມພູມໃຈເປັນຢ່າງຍິ່ງ ທີ່ໄດ້ມາຮ່ວມກອງປະຊຸມວຽກງານໄອຍະການປະຊາຊົນທົ່ວປະເທດ ປະຈໍາປີ 2018, ໃນໂອກາດນີ້ ຂ້າພະເຈົ້າຂໍນໍາ​ເອົາ​ ຄວາມ​ສາມັກຄີ​ຮັກ​ແພງ, ຄວາມຢ້ຽມຢາມຖາມຂ່າວອັນອົບອຸ່ນ ແລະ ຄວາມເຊື່ອໝັ້ນຂອງກົມການເມືອງສູນກາງພັກ, ສະພາແຫ່ງຊາດ ແລະລັດຖະບານ ມາ​ຍັງ​ຄະນະພັກ, ຄະນະນຳ ຂອງອົງການໄອຍະການປະຊາຊົນທຸກຂັ້ນ, ອົງການໄອຍະການທະຫານ, ກໍຄືບັນດາຄະນະຜູ້ແທນທີມີກຽດເຂົ້າຮວ່ມກອງປະຊຸມໃນຄັ້ງນີ້!.

 **ບັນດາສະຫາຍທີ່ຮັກແພງທັງຫຼາຍ !**

ກອງປະຊຸມວຽກງານໄອຍະການທົ່ວປະເທດຄັ້ງນີ້ ແມ່ນໄດ້ໄຂຂຶ້ນ ໃນທາມກາງບັນຍາກາດທີ່ທົ່ວພັກ, ທົ່ວກອງທັບ, ທົ່ວປວງຊົນລາວທັງຊາດ ກຳລັງຜັນຂະຫຍາຍມະຕິກອງປະຊຸມໃຫຍ່ຄົບຄະນະບໍລິຫານງານສູນກາງພັກ ໂດຍສະເພາະ ປັດຈຸບັນນີ້ ແມ່ນພວກເຮົາກຳລັງເຊື່ອມຊືມ ສອງມະຕິ: 1) ມະຕິວ່າດ້ວຍການແກ້ໄຂຄວາມຫຍຸ້ງຍາກ ທາງດ້ານເສດຖະກິດການເງິນ; 2) ມະຕິວ່າດ້ວຍການສ້າງຄວາມເຂັ້ມແຂງທາງດ້ານມະຫາພາກ ກໍຄືການປັບປຸງຮາກຖານທາງດ້ານການເມືອງ. ໃນໂອກາດທີ່ພວກເຮົາ ຫາກໍສະເຫຼີມສະຫຼອງວັນສ້າງຕັ້ງກອງທັບປະຊາຊົນລາວ ຄົບຮອບ 70 ປີ ຢ່າງມີຄວາມໝາຍ; ຜ່ານການສະເຫຼີມສະຫຼອງດັ່ງກ່າວ ກໍໄດ້ສ້າງຄວາມເຊື່ອໝັ້ນໃຫ້ແກ່ປະຊາຊົນ, ພະນັກງານ, ກໍ່ຄືທະຫານ-ຕຳຫຼວດ ຕໍ່ການນຳພາຂອງພັກເຮົາ, ແລະພວກເຮົາກໍຍັງພວມຈັດຕັ້ງຜັນຂະຫຍາຍ ຜົນສຳເລັດຂອງກອງປະຊຸມສະໄໝສາມັນເທື່ອທີ 6 ຂອງສະພາແຫ່ງຊາດຊຸດທີ VIII ເຂົ້າໃນການຈັດຕັ້ງຜັນຂະຫຍາຍແຜນການພັດທະນາເສດຖະກິດສັງຄົມ ແລະ ງົບປະມານແຫ່ງລັດປະຈຳປີ 2018-2019 ເຂົ້າສູ່ຕົວຈິງ. ພ້ອມດຽວກັນ ພວກເຮົາກໍເຫັນໄດ້ວ່າ ໃນປີ 2018 ນີ້, ສະພາບການຂອງໂລກ ແລະ ພາກພື້ນຍັງສືບຕໍ່ຜັນແປໄປຢ່າງສັບສົນ ເຊິ່ງມີທັງກາລະໂອກາດ ແລະ ມີທັງສິ່ງທ້າທາຍ ຕໍ່ກັບການປົກປັກຮັກສາ ແລະ ພັດທະນາປະເທດຊາດຂອງພວກເຮົາ. ເວົ້າສະເພາະ ບັນຫາທາງດ້ານຄວາມໝັ້ນຄົງ ກໍ່ຄືພວກເຮົາເຫັນນຳກັນແລ້ວ: ບັນດາປະເທດມະຫາອຳນາດ ກຳລັງທັງຕໍ່ສູ້ກັນ ທັງຍາດແຍ່ງຄວາມກ້ຳເກິ່ງກັນ. ອາເມລິກາ ກໍກຳລັງສືບຕໍ່ແຜ່ຂະຫຍາຍແນວທາງຄອງໂລກຂອງຕົນເອງຕໍ່ໄປ ໂດຍໝູນໃຊ້ນະໂຍບາຍການເງິນ-ເສດຖະກິດ ແລະ ການປິດລ້ອມກົດໜີບ, ຕົວຢ່າງ: ຄືໄດ້ປະຕິບັດໃສ່ ສປປ ເກົາຫຼີ, ລັດເຊຍ, ແລະໄດ້ສູ້ຢັນກັບ ຈີນ ທາງດ້ານເສດຖະກິດ, ເຊິ່ງເອີ້ນວ່າ: ສົງຄາມການຄ້າ; ຂໍ້ຂັດແຍ້ງດັ່ງກ່າວ ແມ່ນຮຸນແຮງສົມຄວນ, ຖ້າຈີນໄດ້ຮັບຜົນກະທົບ ກໍຈະເຮັດໃຫ້ປະເທດພວກເຮົາໄດ້ຮັບຜົນກະທົບໄປຕາມໆກັນ ເພາະວ່າ ຈີນ ເປັນປະເທດລົງທຶນລາຍໃຫຍ່ ຢູ່ປະເທດພວກເຮົາ. ໃນປີນີ້ ປະເທດເຮົາ ໄດ້ປະສົບກັບບັນຫາໄພພິບັດທຳມະຊາດທີ່ໜັກໜ່ວງໃນທົ່ວທຸກແຂວງ ບໍ່ສະເພາະແຕ່ຢູ່ແຂວງອັດຕະປີເທົ່ານັ້ນ, ທັງໝົດເຫຼົ່ານີ້ໄດ້ສົ່ງຜົນເຮັດໃຫ້ ການພັດທະນາທາງ​ດ້ານເສດຖະກິດ - ການເງິນ ແລະ ການແກ້ໄຂຄວາມທຸກຍາກຂອງປະຊາຊົນ ພົບຄວາມຫຍຸ້ງຍາກໃນຫຼາຍດ້ານ. ແຕ່ຍ້ອນຄວາມເອົາໃຈໃສ່ຊີ້ນຳຈາກສູນກາງພັກ-ລັດ ແລະ ຄວາມຮັບຜິດຊອບຂອງບັນດາອົງການຈັດຕັ້ງພັກ ແລະ ອຳນາດການປົກຄອງແຕ່ລະຂັ້ນ ບວກກັບຄວາມຫ້າວຫັນຂອງພະນັກງານ ແລະ ປະຊາຊົນບັນດາເຜົ່າໃນທົ່ວປະເທດ ພວກເຮົາຍັງສືບຕໍ່ຜົນສຳເລັດໄດ້ຫລາຍດ້ານ ເຊັ່ນ: ປະເທດຊາດມີສະຖຽນລະພາບ, ສັງຄົມຍັງມີຄວາມສະຫງົບ, ມີຄວາມເປັນລະບຽບຮຽບຮ້ອຍໂດຍພື້ນຖານ; ພວກເຮົາສາມາດບັນລຸໄດ້ຫຼາຍຄາດຫຼາຍ, ໂດຍສະເພາະ ໃນວຽກງານງົບປະມານ ເຊິ່ງເປັນວຽກທີ່ຫຍຸ້ງຍາກ ແລະ ທ້າທາຍທີ່ສຸດ, ແຕ່ມາຮອດທ້າຍປີ 2018 ແລະ ຕົ້ນປີ 2019 ລັດຖະບານແຈ້ງໃຫ້ຊາບວ່າ ສາມາດບັນລຸໄດ້ຕົວເລກຄາດໝາຍ ໃນການເກັບລາຍຮັບງົບປະມານ; ສະນັ້ນ, ມັນໄດ້ກາຍເປັນບັນຍາກາດໃໝ່, ເປັນທ່ວງທ່າໃໝ່; ເຫດຜົນທີ່ພວກເຮົາສາມາດເຮັດໄດ້ແນວນີ້ ແມ່ນຍ້ອນວ່າ: ຜ່ານການເຊື່ອມຊືມມະຕິຕ່າງໆຂອງພັກ, ທຸກອົງການຈັດຕັ້ງຂອງລັດຂອງພວກເຮົາ ຕ້ອງໄດ້ຫັນສູ່ການຄຸ້ມລັດດ້ວຍກົດໝາຍ, ເຂັ້ມງວດຕາມກົດໝາຍ; ພັກນຳພາກໍຕ້ອງຕາມກົດໝາຍ ແລະ ລັດຄຸ້ມຄອງກໍຕ້ອງຕາມກົດໝາຍ, ປະຊາຊົນເສີມຂະຫຍາຍສິດເປັນເຈົ້າ ກໍ່ຕ້ອງຕາມກົດໝາຍ. ຈາກທິດຊີ້ນຳ ແລະ ທັດຊະນະດັ່ງກ່າວນີ້ ກໍຖືວ່າເຮັດໃຫ້ທຸກຂະແໜງການ, ທຸກທ້ອງຖິ່ນ ແມ່ນໄດ້ມີການຫັນເຂົ້າສູ່ກົດໝາຍ, ສະນັ້ນ ກໍເຮັດໃຫ້ການຄຸ້ມຄອງເສດຖະກິດ-ສັງຄົມ ຂອງພວກເຮົາ ກໍມີການຫັນປ່ຽນ, ໂດຍສະເພາະ ແມ່ນການເກັບລາຍຮັບ ເວົ້າສະເພາະແຕ່ການເກັບລາຍຮັບຈາກຄ່າທຳນຽມທາງ ເຊິ່ງແຕ່ກ່ອນແມ່ນເກັບໄດ້ພຽງແຕ່ 20 ຕື້ກີບ, ແຕ່ມາຮອດປະຈຸບັນ ແມ່ນສາມາດເກັບໄດ້ 180 ຕື້ກີບ, ໜຶ່ງໃນປັດໃຈທີ່ສຳຄັນນັ້ນ ແມ່ນຍ້ອນພວກເຮົາໄດ້ຫັນມານຳໃຊ້ເຄື່ອງມືທີ່ທັນສະໄໝ ເຂົ້າປ່ຽນແທນລະບົບແບບເກົ່າ; ນີ້ຖືວ່າເປັນບັນຍາກາດໃໝ່, ຂ້າພະເຈົ້າຂໍສະຫຼຸບສັ້ນໆແນວນັ້ນ.

 ເມື່ອພວກເຮົາມາເບິ່ງແຕ່ລະອົງການຄື: ອົງການນິຕິບັນຍັດ, ອົງການລັດຖະບານ, ແລະ ອົງການປົກປ້ອງກົດໝາຍ ໃນນີ້ ກໍມີ ອົງການໄອຍະການ, ສານ ແລະ ກະຊວງຍຸຕິທຳ ກໍເຫັນວ່າມີຫຼາຍດ້ານທີ່ມີການຫັນປ່ຽນ ແລະ ພັດທະນາດີຂື້ນ, ຕົວຢ່າງ:

* ເບຶ້ອງສະພາຂອງພວກຂ້າພະເຈົ້ານີ້ ກໍໄດ້ເອົາໃຈໃສ່ປະຕິບັດພາລະບົດບາດນິຕິບັນຍັດ, ຕົກລົງບັນຫາສຳຄັນພື້ນຖານຂອງຊາດ, ເຫັນໄດ້ເດັ່ນຊັດຈາກການຜ່ານແຜ່ນງົບປະມານແຫ່ງລັດ ແລະ ແຜນພັດທະນາເສດຖະກິດ-ສັງຄົມຂອງຊາດ ເຮັດໃຫ້ສະພາ ແລະ ລັດຖະບານສາມາດເຊື່ອມເຂົ້າກັນໄດ້ຈະແຈ້ງຂື້ນກ່ວາເກົ່າ, ໄປຕາມຈຸດໝາຍ ແລະ ເປົ້າໝາຍ ອັນດຽວກັນ; ສະນັ້ນ, ສະພາ ວາງຄາດໝາຍອອກ ແມ່ນບັນດາກະຊວງ, ລັດຖະບານ ກໍວາງບັນດານະໂຍບາຍ, ບັນດາມາດຕະການ ເພື່ອສູ້ຊົນບັນລຸບັນດາຄາດໝາຍ ແລະ ທິດທາງຂອງສະພາວາງອອກ; ອັນນີ້ ກໍເປັນບັນຍາກາດໃໝ່ຄືກັນ ແລະ ຢູ່ທ້ອງຖິ່ນກໍ່ເຊັ່ນດຽວກັນ; ເຫັນວ່າພວກເຮົາໄດ້ຮ່ວມກັນ ເພື່ອພ້ອມກັນແກ້ໄຂ ຄວາມຫຍຸ້ງຍາກ ແລະ ພ້ອມກັນພັດທະນາ. ຄວາມຮັບຜິດຊອບໃນການຊີ້ນຳ-ນຳພາ ຂອງຄະນະພັກ-ຄະນະນຳ ຂອງແຕ່ລະກະຊວງ, ອົງການ ກໍຄືແຕ່ລະທ້ອງຖິ່ນ ເຫັນວ່າມີຄວາມເອົາໃຈໃສ່ ຕໍ່ຫຼັກການ, ລະບຽບ ແລະກົດໝາຍ ຫຼາຍຂື້ນ.
* ສະເພາະອົງການໄອຍະການຂອງພວກສະຫາຍ ເຫັນໄດ້ຕາມບົດລາຍງານຂອງພວກສະຫາຍ ແລະ ຂ້າພະເຈົ້າກໍໄດ້ເຂົ້າຮ່ວມກອງປະຊຸມປະຈຳປີວຽກງານໄອຍະການທົ່ວປະເທດຂອງພວກສະຫາຍ ຫຼາຍຄ້ັງມາແລ້ວ, ຂ້າພະເຈົ້າໄດ້ເບິ່ງບົດລາຍງານ ແລະ ໄດ້ຮັບຟັງບົດລາຍງານປະກອບຄວາມເຫັນຂອງບັນດາອົງການໄອຍະການປະຊາຊົນແຂວງຈຳນວນໜຶ່ງ ກໍເຫັນວ່າ ອົງການໄອຍະການຂອງພວກເຮົາ ໄດ້ມີການປັບປຸງ ແລະ ມີບາດກ້າວໃໝ່ອັນຕັ້ງໜ້າໃນຫຼາຍດ້ານ, ກ້າວໄປສູ່ຄຸນນະພາບໃໝ່, ອັນເດັນ ແມ່ນ ພວກສະຫາຍ ໄດ້ປະຕິບັດສິດ ແລະ ພາລະບົດບາດຕາມທີ່ກົດໝາຍກຳນົດຢ່າງຕັ້ງໜ້າ. ຄວາມຮັບຜິດຊອບການເມືອງ ຂອງພະນັກງານໄອຍະການ ກໍສູງຂື້ນ, ເຊິ່ງເຮັດໃຫ້ປະກົດການຫຍໍ້ທໍ້ຕ່າງໆຄ່ອຍຫຼຸດລົງ, ຖ້າທຽບກັບປະເທດອື່ນ ປະເທດຂອງພວກເຮົາແມ່ນມີຄວາມສະຫງົບກວ່າ, ພວກເຮົາຈົ່ງພູມໃຈໃນຈຸດນີ້. ພວກເຮົາເຮັດໄດ້ແນວນີ້ ກໍຍ້ອນກຳລັງແຮງສັງລວມທົ່ວພັກ, ທົ່ວລັດ, ທົ່ວປວງຊົນລາວຂອງພວກເຮົາ. ຜົນສຳເລັດ ຂ້າພະເຈົ້າ ຂໍເວົ້າສັ້ນຄືແນວນັ້ນ.

**ບັນດາສະຫາຍທີ່ຮັກແພງ**, ຄຽງຄູກັບຜົນສຳເລັດທີ່ຍາດມາໄດ້ນັ້ນ, ພວກເຮົາກໍຍັງມີຈຸດອ່ອນ ແລະ ຂໍ້ຄົງຄ້າງ ທີ່ຈະຕ້ອງໄດ້ແກ້ໄຂຢູ່ຫຼາຍບັນຫາ: ອົງການໄອຍະການປະຊາຊົນ ແຕ່ລະຂັ້ນ ຍັງມີບາງດ້ານທີ່ຈະຕ້ອງໄດ້ເອົາໃຈໃສ່ລົງເລິກແກ້ໄຂດ້ວຍຄວາມຮັບຜິດຊອບສູງແທ້ໆ ຈິ່ງຈະສາມາດເຮັດລ້ອນໜ້າທີ່ ທີ່ພັກ-ລັດ ແລະປະຊາຊົນມອບໝາຍໃຫ້ໃນການປະຕິບັດສອງພາລະບົດບາດ: ພາລະບົດບາດການຕິດຕາມກວດກາການປະຕິບັດກົດໝາຍ ແລະ ພາລະບົດບາດການສັ່ງຟ້ອງຜູ້ຖືກຫາຂື້ນສານ. ຂ້າພະເຈົ້າ ເຫັນດີຕາມບົດລາຍງານຂອງພວກສະຫາຍ, ແຕ່ແນວໃດກໍຕາມ ຂ້າພະເຈົ້າ ຂໍມີບາງຄວາມເຫັນ ແລະ ຂໍ້ສະເໜີ, ແລະ ຈະໄດ້ຍົກບາງຈຸດຄົງຄ້າງຂື້ນມາ ເພື່ອໃຫ້ພວກເຮົາ ຈະໄດ້ສຸມໃສ່ແກ້ໄຂຢ່າງມີຈຸດສຸມ ດ້ວຍມາດຕະການ ແລະ ວິທີການທີ່ແຂງແຮງກ່ວາເກົ່າ, ແລະ ແທດເຖິງກ່ວາເກົ່າ:

 **ບັນຫາທີ່ໜຶ່ງ**: ແມ່ນການຈັດຕັ້ງປະຕິບັດພາລະບົດບາດຕິດຕາມກວດກາທົ່ວໄປຂອງອົງການໄອຍະການປະຊາຊົນ ແຕ່ລະຂັ້ນ ຕາມທີ່ກົດໝາຍກຳນົດໄວ້, ເຖິງວ່າພວກສະຫາຍ ກໍຍາດໄດ້ຜົນສຳເລັດໃນຫຼາຍດ້ານແລ້ວ, ແຕ່ວ່າ ມາເບິ່ງລວມແລ້ວ ຍັງເຫັນວ່າພວກເຮົາຍັງເຮັດໄດ້ໜ້ອຍ, ຂ້າພະເຈົ້າ ຂໍໃຊ້ຄຳຊັບວ່າ: ຍັງເຮັດໄດ້ໜ້ອຍ, ແລະມີບາງດ້ານຍັງບໍ່ໄປຕາມກົດໝາຍກຳນົດໄວ້, ໝາຍຄວາມວ່າ (ຖ້າເວົ້າຄຳຊັບຕົງໆ) ແມ່ນ ຍັງເຮັດຜິດກົດໝາຍ, ເປັນຕົ້ນແມ່ນ ການຕິດຕາມກວດກາ ການລະເມີດກົດໝາຍຂອງເຈົ້າໜ້າທີ່ ແລະ ພະນັກງານຂອງພວກເຮົາຈຳນວນໜຶ່ງ, ບົດລາຍງານຂອງພວກສະຫາຍກໍ່ເວົ້າວ່າ: ໄດ້ກວດກາເຫັນ ຂະແໜງການ ແລະ ອົງການປົກຄອງທ້ອງຖິ່ນຈຳນວນໜຶ່ງ ຍັງມີການລະເມີດກົດໝາຍ ໂດຍສະເພາະ ແມ່ນກົດໝາຍອາຍາ, ກົດໝາຍປ່າໄມ້, ກົດໝາຍທີ່ດິນ ແລະ ກົດໝາຍອື່ນ ທີ່ກ່ຽວຂ້ອງ, ແລະ ຍັງກວດເຫັນ ພະນັກງານ ຍັງມີປະກົດການຍໍ້ທໍ້ ໂດຍສະເພາະ ແມ່ນການສໍ້ລາດບັງຫຼວງ, ການຮັບສິນບົນ, ສວຍໃຊ້ໜ້າທີ່ເພື່ອຜົນປະໂຫຍດສ່ວນຕົວ ແລະອື່ນໆ ແຕ່ຍັງບໍ່ທັນເຫັນອົງການໄອຍະການລາຍງານລະອຽດວ່າໄດ້ສັ່ງຟ້ອງ ແນວໃດແລ້ວ, ສັ່ງຟ້ອງຈັກຄົນແລ້ວ, ຕົວຢ່າງຄືຫົວໜ້າອົງການໄອຍະການປະຊາຊົນ ແຂວງຈຳປາສັກ ກໍໄດ້ເວົ້າຢູ່ວ່າກວດກາ, ແຕ່ຢາກຖາມວ່າ ໄດ້ສັ່ງຟ້ອງຂຶ້ນສານແລ້ວຫຼືບໍ? ແລະ ສານໄດ້ຕັດສິນຄືແນວໃດ ໃນຂໍ້ຫາທຳລາຍຊັບພະຍາກອນປ່າໄມ້ ທີ່ເປັນຊັບສົມບັດຂອງຊາດຂອງພວກເຮົາ. ສະນັ້ນ, ຈິ່ງເຫັນວ່າ ຜ່ານມາ ພາລະບົດບາດຂອງອົງການໄອຍະການພວກເຮົາ ຍັງບໍ່ທັນໄດ້ຮັບການປະຕິບັດຢ່າງແຂງແຮງເທື່ອ. ດັ່ງນັ້ນ, ຈິ່ງສະເໜີໃຫ້ພວກສະຫາຍຊອກຫາສາເຫດວ່າ ເປັນຍ້ອນຫຍັງຈິ່ງບໍ່ທັນແຂງແຮງ; ຢາກຮູ້ສາເຫດ, ຂ້າພະເຈົ້າຮູ້ສຶກວ່າ ຄືຊິແມ່ນຍັງຈົ່ງໆຈຽມໆກັນຫຼາຍກ່ວາ, ຍັງຈົ່ງຈຽມກັນ. ສະນັ້ນ, ຂໍໃຫ້ພວກສະຫາຍ ວິເຄາະວິໃຈເບິ່ງວ່າ: ຖ້າພວກເຮົາຍັງຢູ່ໃນສະພາບການ ທີ່ພວກເຮົາຍັງຈົ່ງຈຽມກັນຄືແນວນີ້, ປະເທດຊາດຂອງພວກເຮົາ ຈະຖືກຜົນກະທົບຄືແນວໃດ? ແລະ ປະຊາຊົນ ຈະຖືກຜົນກະທົບຄືແນວໃດ? ອິດທິຜົນຂອງພັກ, ຂອງລັດພວກເຮົາ ຈະຖືກຜົນກະທົບຄືແນວໃດ ໃນທາງກວ້າງ? ແລະ ກະໂຕບົດບາດຂອງອົງການໄອຍະການ ຈະຖືກຜົນກະທົບຄືແນວໃດ?. ສິ່ງສຳຄັນແມ່ນຫຍັງ?, ມັນກໍແມ່ນວ່າ ພວກເຮົາຍິ່ງເດີນເຂົ້າການລະເມີດກົດໝາຍ, ເຊິ່ງວ່າ ພັກ-ລັດ ກໍ່ຄືປະຊາຊົນມອບໃຫ້ ອົງການໄອຍະການ ເປັນອົງການຕິດຕາມກວດກາ ການປະຕິບັດກົດໝາຍ. ອີກບັນຫາໜຶ່ງ ແມ່ນການຕິດຕາມກວດກາ ຂອງອົງການໄອຍະການຕໍ່ ອົງການສືບສວນ-ສອບສວນ: ອົງການສືບສວນ-ສອບສວນ, ບໍ່ສະເພາະ ແຕ່ເຈົ້າໜ້າທີ່ຕໍາຫຼວດເທົ່ານັ້ນ ຍັງມີຢູ່ຂະແໜງປ່າໄມ້, ຂະແໜງພາສີ, ເຖິງວ່າ ໄດ້ມີຄວາມພະຍາຍາມແລ້ວ ແຕ່ຍັງເຮັດໄດ້ໜ້ອຍ ແລະ ຖ້າເອົາບາງມາດຕາກົດໝາຍມາເຍືອງແລ້ວ, ເຫັນວ່າຍັງມີການລະເມີດ ແລະ ມື້ນີ ຜູ້ແທນຈຳນວນໜຶ່ງກໍໄດ້ມີຄວາມເຫັນແລ້ວ, ເປັນຕົ້ນແມ່ນການຕິດຕາມການເກັບໂຮມຫຼັກຖານຢູ່ສະຖານທີ່ເກີດເຫດ, ການຕິດຕາມກວດກາການອອກ ແລະ ປະຕິບັດມາດຕະການສະກັດກັ້ນຂອງເຈົ້າໜ້າທີສືບສວນ-ສອບສວນ ເຊິ່ງເຮັດໃຫ້ຂໍ້ມູນຫຼັກຖານຈຳນວນໜຶ່ງບໍ່ຮັດກຸມ ແລະ ຍັງມີການລະເມີດກົດໝາ, ຍົກຕົວຢ່າງງ່າຍໆ ຄືສະຖິຕິກັກຂັງຄົນ ຂ້າພະເຈົ້າຄິດວ່າ ກໍມີສ່ວນຮັບຜິດຊອບຂອງອົງການໄອຍະການຢູ່ນຳ, ບໍ່ຫຼາຍກໍໜ້ອຍ. ຕໍ່ບັນຫາດັ່ງກ່າວ, ຄວາມຮັບຜິດຊອບຂອງອົງການໄອຍະການ ແມ່ນຫຍັງ? ກໍແມ່ນການສັ່ງຟ້ອງ ແລະ ຍັງມີສິດອອກ ຄຳສັ່ງຈັບ. ສະນັ້ນ, ຕໍ່ກັບບັນຫາດັ່ງກ່າວນີ້ ຂໍໃຫ້ພວກສະຫາຍຄົ້ນຄືນເບິ່ງວ່າພວກເຮົາ ໄດ້ເຮັດເຖິງຖອງແລ້ວບໍ? ໄດ້ເປັນຜູ້ຕາງໜ້າພັກ, ຕາງໜ້າລັດ ແລະ ຕາງໜ້າປະຊາຊົນ ເພື່ອປົກປ້ອງສິດຜົນປະໂຫຍດຂອງລັດ, ຂອງລວມໝູ່ ແລະ ຂອງປະຊາຊົນ ແລ້ວຫຼືບໍ?. ຂ້າພະເຈົ້າ ຢາກສະເໜີໃຫ້ພວກສະຫາຍ ຊອກຫາສາເຫດ: ພວກເຮົາຕ້ອງກ້າເບິ່ງຄວາມເປັນຈິງ ກ່ຽວກັບຈຸດອ່ອນ ແລະ ຂໍ້ຄົງຄ້າງ ຂອງກະໂຕອົງການໄອຍະການຂອງພວກເຮົາ, ກ່ອນອື່ນໝົດ ແມ່ນຂອງອົງການໄອຍະການຂອງພວກເຮົາ ວ່າເປັນແນວໃດ; ພວກເຮົາບໍ່ທັນວ່າ ອັນນີ້ຂອງພາກສ່ວນນີ້, ຖ້າພວກເຮົາຫາກຊອກຫາສາເຫດ ຂອງພວກເຮົາໄດ້ແລ້ວ ວ່າຈຸດອ່ອນ ມັນຢູ່ໃສ, ເວລານັ້ນ ພວກເຮົາໄປເວົ້າໃຫ້ໝູ່ກໍງ່າຍຂື້ນ. ຕົວຢ່າງ: ເປັນຫຍັງ ຂໍ້ມູນຫຼັກຖານຈຳນວນໜຶ່ງ ຈິ່ງບໍ່ຮັດກຸມ, ອັນນີ້ອາດຈະມີສ່ວນຂອງເຈົ້າໜ້າທີ ສືບສວນ-ສອບສວນ, ແຕ່ສຳລັບຂ້າພະເຈົ້າ ແມ່ນຍັງບໍ່ຢ້ານພໍປານໃດຕໍ່ກັບບັນຫາດັ່ງກ່າວ, ຍ້ອນຫຍັງ? ກໍຍ້ອນວ່າ ຍັງມີພວກສະຫາຍກວດກາຢູ່, ແຕ່ຢ້ານທີ່ສຸດ ແມ່ນພວກສະຫາຍເປັນຜູ້ໄປລະເມີດເອງ ເພາະພວກສະຫາຍເປັນຜູ້ປົກປ້ອງກົດໝາຍ ພັດໄປລະເມີດກົດໝາຍ, ອັນນີ້ ແມ່ນບໍ່ອະໄພໃຫ້ໄດ້. ສະນັ້ນ, ຕໍ່ກັບບັນຫາດັ່ງກ່າວນີ້: ອັນທີ່ໜຶ່ງ ຂໍສະເໜີໃຫ້ພວກສະຫາຍເບິ່ງສາເຫດ: ແມ່ນມາຈາກໃສ? ໃນຕົວ, ນອກຕົວ; ອັນທີ ສອງ: ພວກສະຫາຍຈະມີວິທີການແກ້ໄຂຄືແນວໃດ, ກ່ອນອື່ນໝົດ ແມ່ນແກ້ພາຍໃນ. ຫຼືວ່າ ການປະຕິບັດກົດໝາຍໃນສະຖານທີ່ກັກຂັງ, ກັກຕົວ ກໍແມ່ນຢູວ່າ ຖ້າພວກເຮົາສົມທຽບ ປີຕໍ່ປີ ຄື ປີ 2018 ທຽບໃສ່ ປີ 2017 ກໍຖືວ່າຈຳນວນຜູ້ຖືກຫາ ໄດ້ຫຼຸດລົງ ແຕ່ຍັງເຫັນວ່າຫຼາຍຢູ່. ຜ່ານມາ ພວກສະຫາຍ ກໍໄດ້ພະຍາຍາມແລ້ວ ແຕ່ເປັນຫຍັງມັນຍັງມີຫຼາຍຢູ່; ເປັນຫຍັງການກັກຂັງ ທີ່ບໍ່ມີຂໍ້ມູນຫຼັກຖານຮັດກຸມ ຍັງມີຫຼາຍ; ຜູ້ຖືກຫາຍັງຫຼາຍຢູ່, ແຕ່ ປີ 2017 ກໍມີຫຼາຍກ່ວານີ້, ມາປີນີ້ພວກສະຫາຍ ກໍໄດ້ມີການແກ້ໄຂ ໃຫ້ຫຼຸດລົງແລ້ວ ແຕ່ປັດຈຸບັນນີ້ ກໍຍັງຫຼາຍຢູ່; ສະນັ້ນ, ອັນນີ້ກໍຂໍໃຫ້ພວກສະຫາຍເບິ່ງ. ຕົວຢ່າງວ່າ ຍັງມີຄວາມຊັກຊ້າ ເຊິ່ງສະແດງອອກໃນບົດລາຍງານປະຈຳປີ 2018 ກ່ຽວກັບຜູ້ຖືກຫາທົ່ວປະເທດ, ເຫັນວ່າມີຜູ້ຖືກຫາທັງໝົດ 8073 ຄົນ, ໃນນັ້ນມີຜູ້ຖືກຫາເກີນກໍານົດ 377 ຄົນ, ເປັນຫຍັງຈິ່ງມີການກັກຂັງເກີນກຳນົດ, ແລະຖ້າເຂົາບໍ່ມີໂທດເດ ຈະເຮັດແນວໃດ? ນັ້ນແມ່ນຍ້ອນບໍ່ມີຂໍ້ມູນຫຼັກຖານຮັດກຸມ, ຕໍ່ບັນຫາດັ່ງກ່າວນີ້ ກໍມີຄວາມຮັບຜິດຊອບ ຂອງຫຼາຍພາກສ່ວນ ແຕ່ໃນນັ້ນ ກໍ່ມີສ່ວນຂອງອົງການໄອຍະການ ໃນຖານະເປັນຜູ້ຕິດຕາມກວດກາ. ຂໍໃຫ້ອົງການໄອຍະການ ກວດກາຄືນເບິ່ງວ່າ ເປັນຫຍັງຜູ້ຖືກຫາເກີນກຳນົດ ຈຳນວນ 377 ຄົນນີ້, ໃນນີ້ສະເພາະ ນະຄອນຫຼວງວຽງຈັນ ມີ 104 ຄົນ, ຫຼາຍກ່ວາໝູ່. ຍ້ອນແນວນັ້ນ, ພວກສະຫາຍຈໍາເປັນຕ້ອງໄດ້ລົງເລິກເບິ່ງສາເຫດ ວ່າເປັນຫຍັງມັນຈິ່ງເປັນແນວນີ້: ບໍ່ໃຫ້ເວົ້າລວມໆອີກ, ເອົາຕົວຈິງມາເວົ້າ, ເອົາຕົວຈິງມາແກ້ໄຂບັນຫາ: ແກ້ເປັນແຕ່ລະກໍລະນີໄປ ຈຶ່ງຈະໄດ້. ນອກຈາກນັ້ນ, ກໍສະເໜີໃຫ້ພວກສະຫາຍ ເອົາໃສ່ຕິດຕາມການອະນຸມັດນັກໂທດອອກປິນປົວ, ເພາະຍັງບໍ່ຖືກຕ້ອງຕາມກົດໝາຍ, ຕາມຄຳແນະນຳ ຫຼາຍຢູ່. ອີກບັນຫາໜຶ່ງ ແມ່ນການຈັບຄົນ, ຈັບປະຊາຊົນ ໂດຍບໍ່ມີຄຳສັ່ງຈັບ ຂອງອົງການໄອຍະການ, ອັນນີ້ກໍຍັງມີຫຼາຍ; ຊໍ້າບໍໜໍາ ກໍຍັງມີການລຳອຽງ ເຊິ່ງຕິດພັນກັບຜົນປະໂຫຍດ. ຈາກນັ້ນ, ພວກສະຫາຍກໍຈະເຫັນໄດ້ວ່າ: ຫ່າງສຽງຈົມວ່າຂອງສັງຄົມຕໍ່ກັບລະບົບຍຸຕິທຳຂອງພວກເຮົານີ້ ນັບມື້ນັບເພີ່ມຂື້ນ: ຢູ່ໃນລະດັບ ສອງ, ອັນດັບ ໜຶ່ງ ແມ່ນຕໍ່ການຄຸ້ມຄອງເສດຖະກິດຂອງພວກເຮົາ ໂດຍສະເພາະ ແມ່ນເສດຖະກິດການເງິນ, ຖັດຈາກນັ້ນ ແມ່ນຫ່າງສຽງຈົມວ່າຕໍ່ລະບົບຍຸຕິທຳຂອງພວກເຮົາ, ໃນນັ້ນກໍມີທັງສະພາຂອງພວກເຮົານຳ, ລວມທັງໄອຍະການ, ສານ, ຍຸຕິທຳ, ເຈົ້າໜ້າທີ່ສືບສວນ-ສອບສວນ. ຕໍ່ກັບບັນຫາດັ່ງນີ້, ຄືຂ້າພະເຈົ້າໄດ້ມີຄວາມເຫັນໄປແລ້ວ, ຂໍໃຫ້ລົງເລິກຄົ້ນຄ້ວາ; ຈາກບົດລາຍງານ ຂອງ ສອງ ສາມ ສະຫາຍທີ່ລາຍງານໄປແລ້ວນີ້, ລາຍງານສຳນັ້ນໄດ້ບໍ? ກະພໍໄດ້ ແຕ່ຂ້າພະເຈົ້າ ຢ້ານວ່າກັບຄືນໄປທ້ອງຖິ່ນແລ້ວ ບໍ່ຮູ້ຈັກວິທີຈະແກ້ໄຂບັນຫາສັງຄົມ ກໍ່ຄືບັນຫາເສດຖະກິດ ໃຫ້ມັນຫຼຸດລົງນັ້ນ ເຫັນວ່າຄືຈະຍັງຍາກຢູ. ມີບາງດ້ານ ກະໂຕພະນັກງານໄອຍະການເອງຍັງ ລະເມີດ 6 ຫຼັກການ ໃນການປະຕິບັດໜ້າວຽກງານຂອງຕົວເອງ, ເປັນຕົ້ນແມ່ນຫຼັກການທີ 6 ແມ່ນຮັບປະກັນໃຫ້ຜູ້ກະທຳຜິດ ໄດ້ຮັບການລົງໂທດຕາມກົດໝາຍ ແລະ ຜູ້ບໍ່ໄດ້ກະທຳຜິດ ບໍ່ຖືກລົງໂທດ. ການລະເມີດຫຼັກການດັ່ງນີ້ ຍັງມີຫຼາຍຢູ່. ສະນັ້ນ, ຂ້າພະເຈົ້າ ສະເໜີໃຫ້ພວກສະຫາຍໄປກວດເບິ່ງ ຜູ້ຖືກຫາທັງໝົດ ແລ້ວເຮັດສະຖິຕິລາຍງານມາໃຫ້ຄະນະປະຈຳເບິ່ງ. ໃນຈຳນວນຜູ້ຖືກຫາ 8073 ຄົນ ແມ່ນມີບໍ ຜູ້ທີ່ບໍ່ໄດ້ກະທຳຜິດ ແຕ່ຖືກສັ່ງຟ້ອງຂື້ນສານ ຫຼື ໄອຍະການອອກຄຳສັງຈັບ ໂດຍທີ່ບໍ່ໄດ້ກະທຳຜິດນັ້ນ ມີຫຼາຍສໍ່າໃດ? ແລະ ຖ້າມີ ກໍໃຫ້ພວກສະຫາຍເບິ່ງວ່າ ພະນັກງານໄອຍະການນັ້ນ ແມ່ນໃຜ? ແມ່ນຜູ້ໃດ ເປັນຜູ້ອອກຄຳສັ່ງ? ຂ້າພະເຈົ້າວ່າ ຄວນລົງໂທດ; ເພາະກົດໝາຍກໍໄດ້ກໍານົດໝົດແລ້ວ, ພວກສະຫາຍອ່ານເບິ່ງ ກົດໝາຍວ່າດ້ວຍການດຳເນີນຄະດີອາຍາ. ຜ່ານມານີ້ ພວກເຮົາຍັງເລີ້ນເລີ້ ຕໍ່ວິໃນກ່ຽວກັບບັນຫານີ້. ແລະ ຖ້າເຈົ້າໜ້າທີ່ສືບສວນ-ສອບສວນ ສັ່ງຜິດ ກໍຕ້ອງຖືກດຳເນີນຄະດີເຊັ່ນດຽວກັນ. ຖ້າບໍ່ດັ່ງນັ້ນ ພວກເຮົາບໍ່ສາມາດ ປະຕິບັດໄດ້ຕາມກົດໝາຍກຳນົດໄວ້; ຖ້າພວກເຮົາຍັງສືບຕໍ່ເຮັດ ແນວນີ້ ໝາຍຄວາມວ່າ ພວກເຮົາຍິ່ງສ້າງຄວາມເສື່ອມເສຍໃຫ້ແກ່ ບົດບາດການນຳພາຂອງພັກ, ເຮັດໃຫ້ປະຊາຊົນ ຂາດຄວາມເຊື່ອໝັ້ນຕໍ່ອົງການໄອຍະການ, ຂໍໃຫ້ພວກສະຫາຍກວດກາຄືນ, ຕ້ອງກ້າເຮັດກ້າທຳ, ກ້າຫານ, ພວກກະທຳຜິດນີ້ ມີໜ້ອຍດຽວດອກພວກສະຫາຍເອີຍ, ແຕ່ຜູ້ດີແມ່ນຫຼາຍ; ສະນັ້ນ, ເຮົາຈະເອົາຜູ້ຜິດນີ້ໄວ້ຄືກັບຜູ້ດີບໍ? ຫຼືເຮົາຈະເອົາສັງຄົມລາວໃຫ້ດີ, ເອົາປະຊາຊົນໃຫ້ດີ. ອັນນີ້ ກໍຂໍຝາກຝັງໃຫ້ພວກສະຫາຍເບິ່ງຕື່ມ.

 **ບັນຫາທີ່ສອງ:** ເວົ້າເຖິງການປັບປຸງກົງຈັກການຈັດຕັ້ງ ຂອງອົງການໄອຍະການ ເຖິງວ່າພວກສະຫາຍໄດ້ພະຍາມສູງແລ້ວ. ໃນລະບົບການຈັດຕັ້ງນີ້ ໂດຍລວມແລ້ວ ຂ້າພະເຈົ້າເຫັນວ່າພໍໄດ້ແລ້ວ. ຍັງແຕ່ບາງເຂດເນາະທີ່ພວກເຮົາຍັງບໍ່ທັນໄດ້ຈັດຕັ້ງໝົດເທື່ອ; ໃນປີ 2018 ນີ້ ພວກສະຫາຍກໍສ້າງໄດ້ຕື່ມອີກ 4 ເຂດ, ເຊິ່ງມັນກໍຄ່ອຍໆເປັນລະບົບສົມບູນແບບຂື້ນ. ແຕ່ບັນຫາສຳຄັນຢູ່ໃນນີ້ ແມ່ນຄຸນທາດການເມືອງ, ສິນທຳປະຕິວັດ, ຈັນຍາບັນ, ຈັນຍາທຳ ຂອງພະນັກງານໄອຍະການເຮົາຈຳນວນໜຶ່ງ ຍັງບໍ່ທັນສູງ, ຍັງສວຍໃຊ້ໜ້າທີ່ໄປທາງບໍ່ຖືກຕ້ອງ, ຍັງມີການລະເມີດສິດທິຂອງປະຊາຊົນ, ການແກ້ໄຂຄະດີຈຳນວນໜຶ່ງ ຍັງບໍ່ທັນເປັນທຳ ເພາະຍັງຕິດພັນກັບສິດຜົນປະໂຫຍດແບບບໍ່ຊອບທຳ ເຊິ່ງພາໃຫ້ມີສຽງຈົ່ມວ່າຈາກປະຊາຊົນຈຳນວນບໍ່ໜ້ອຍ ຕໍ່ກັບການປະຕິບັດໜ້າທີຂອງພະນັກງານໄອຍະການປະຊາຊົນຂອງພວກເຮົາ. ສາເຫດຕົ້ນຕໍແມ່ນຫຍັງ? ຖ້າຈະເວົ້າແລ້ວ ກໍແມ່ນຄຸນທາດການເມືອງຂອງພະນັກງານ ເສື່ອມຖອຍ, ບໍ່ຢືນຢູ່ຈັນຍາບັນ, ຈັນຍາທຳ ຂອງພະນັກງານໄອຍະການ ເຊິ່ງເວລາໃດກໍຕ້ອງໄດ້ປົກປ້ອງຄວາມເປັນທຳ ຕາມກົດໝາຍໃຫ້ແກ່ປະຊາຊົນ. ສາເຫດທີ ສອງ ຂ້າພະເຈົ້າເຫັນວ່າ ມັນແມ່ນຈຸດອ່ອນລວມ, ບໍ່ວ່າຢູ່ອົງການໄອຍະການ ກໍ່ຄືຂົງເຂດອື່ນ: ແມ່ນການປະຕິບັດຫຼັກການຂອງພັກ ໃນການຕຳນິສົ່ງຂ່າວຊ່ວຍເຫຼືອເຊິ່ງກັນ ແລະ ກັນ; ດຽວນີ້ມັນເກີດມີພະຍາດອັນໜຶ່ງ ນັ້ນແມ່ນ ຕ່າງຄົນຕ່າງມິດ, ຂ້ອຍເຫັນເຈົ້າ ເຈົ້າເຫັນຂ້ອຍ ແລະກໍວ່າກັນບໍ່ໄດ້; ອັນທີ່ສອງ ແມ່ນບໍ່ກ້າຕໍານິ ຖ້າຕຳນິໝູ່ ຢ້ານຄະແນນສຽງໂຕຈະຕົກ, ຈັກຊິແມ່ນແບບນີ້ຫຼືບໍ? ແຕ່ມັນມີທ່າອ່ຽງແນວນັ້ນ, ຖ້າເປັນແນວນັ້ນ ແມ່ນຖືວ່າຂັດກັບທັດສະນະຂອງພັກຂອງພວກເຮົາ: ຫຼັກການໃນການປັບປຸງຂະຫຍາຍພັກຂອງພວກເຮົາ; ສະນັ້ນ, ຈິ່ງເກີດມີບັນຫາຢູ່ບ່ອນວ່າ ການປະພຶດຂອງພະນັກງານຈຳນວນໜຶ່ງຍັງບໍ່ທັນສົມຄູ່ກັບໜ້າທີ່ຕຳແໜ່ງທີ່ໄດ້ຮັບ, ການແກ້ໄຂຄະດີຈຳນວນໜຶ່ງ ຍັງບໍ່ທັນເປັນທຳ ເພາະພະນັກງານ. ໄລຍະຜ່ານມາ ກໍ່ເຫັນວ່າພວກສະຫາຍກໍໄດ້ເອົາໃຈໃສ່ ບຳລຸງສ້າງພະນັກງານຂອງຕົນເອງດ້ວຍຫຼາຍຮູບການ, ແຕ່ເມື່ອທຽບກັບຄວາມຮຽກຮ້ອງຕ້ອງການໃນການຄຸ້ມຄອງສັງຄົມດ້ວຍກົດໝາຍ, ພິເສດຢູ່ໃນນີ້ ແມ່ນຕ້ານ ແລະ ສະກັດກັ້ນອາຊະຍາກຳ ແລະ ປະກົດການຫຍໍ້ທໍ້ໃນສັງຄົມ, ການລະເມີດລະບຽບກົດໝາຍ, ເປັນຕົ້ນ ແມ່ນການຄ້າຂາຍຢາເສບຕິດ, ກໍເຫັນວ່າຄຸນທາດການເມືອງ ແລະ ຄວາມຮູ້ຄວາມສາມາດຂອງພະນັກງານໄອຍະການຂອງພວກເຮົານີ້ ແມ່ນຫຍັງຈຳກັດ. ຂໍໃຫ້ພວກສະຫາຍກວດກາຄືນ. ແຕ່ຈະແກ້ໄຂບັນຫາເຫຼົ່ານີ້ໄດ້ ມັນຂື້ນຢູ່ທີ່ຄວາມສາມາດ ແລະ ຄຸນທາດການເມືອງຂອງພະນັກງານໄອຍະການ. ຖ້າພວກເຮົາຍັງຈົ່ງຈຽມກັນ ຈະເຮັດໃຫ້ສະມາຊິກພັກ ແລະ ພະນັກງານຈຳນວນໜຶ່ງ ນັບມື້ນັບບືນເລີກເຂົ້າສູ່ຄວາມຜິດ ແລະ ສຸດທ້າຍ ພັກຂອງພວກເຮົາກໍເສຍພະນັກງານ, ອັນນີ້ເປັນຄວາມເຈັບປວດ. ໃນສອງສາມປີ ຜ່ານມານີ້ ພວກເຮົາເຫັນວ່າຍ້ອນພະຍາດຈົ່ງຈຽມນີ້ລະ ເຮັດໃຫ້ການຈັດຕັ້ງຢູ່ບາງບ່ອນ ມີບັນຫາ; ແລະ ອົງການໄອຍະການຂອງພວກເຮົານີ້ກໍເຊັ່ນດຽວກັນ, ສະນັ້ນ ພວກສະຫາຍຄວນລົງເລິກເບິ່ງ ກ່ຽວກັບການຕຳນິກໍ່ສ້າງເຊິງກັນ ແລະ ກັນນີ້, ການຕຳນິ ກໍບໍ່ແມ່ນວ່າເວົ້າຈົນໝູ່ຟັງບໍ່ໄດ້, ແຕ່ຕ້ອງຊີ້ແຈງອະທິບາຍດ້ວຍເຫດດ້ວຍຜົນວ່າ ການລະເມີດກົດໝາຍຂອງຜູ້ກ່ຽວນັ້ນ ມັນແຕະຕ້ອງເຖິງຜົນປະໂຫຍດຂອງປະເທດຊາດ, ຂອງລວມໝູ່, ຂອງປະຊາຊົນ; ຜູ້ທີ່ຖືກຕໍານິຕ້ອງເຂົ້າໃຈວ່າ ອັນນັ້ນແມ່ນໝູ່ຊ່ວຍແທ້ໆ. ຖ້າໝູ່ບໍ່ຊ່ວຍ ເລື່ອງມັນນັບມື້ນັບໃຫຍ່ຂື້ນມາ ກໍ່ຈະມີບັນຫາ ແລະ ກໍ່ຈະເສຍພະນັກງານໄປ; ສາເຫດກໍ່ຍ້ອນວ່າ ຄວາມຮັບຜິດຊອບຂອງພະນັກງານໄອຍະການຈຳນວນໜຶ່ງຍັງບໍ່ສູງ, ພວກເຮົາເຄີ່ຍເວົ້າວ່າ ເປັນຫຍັງວຽກມັນບໍ່ໄປບໍ່ມາ? ພວກເຮົາເວົ້າວ່າແມ່ນຍ້ອນຄວາມຮູ້ຄວາມສາມາດຂອງອ້າຍນ້ອງ ມີຈໍາກັດ: ຈຳກັດທາງດ້ານປະສົບການ, ຈຳກັດທາງດ້ານການກໍາແໜ້ນແນວທາງ, ຈຳກັດທາງດ້ານການກໍາແໜ້ນກົດໝາຍ. ຂ້າພະເຈົ້າວ່າ ອັນນັ້ນກໍເປັນສ່ວນໜຶ່ງ ແຕ່ສ່ວນທີ່ສຳຄັນກ່ວາໝູ່ໝົດນັ້ນ ແມ່ນຄວາມຮັບຜິດຊອບ, ກໍບໍ່ສະເພາະແຕ່ຂະແໜງໄອຍະການຂອງພວກເຮົາ, ອາດຈະເວົ້າວ່າທຸກຂະແໜງການຂອງພວກເຮົາ ແມ່ນຍັງບໍ່ທັນສູງ. ເມື່ອເປັນແນວນັ້ນ, ພວກເຮົາຈະແກ້ໄຂແນວໃດ? ຖ້າວ່າ ຕ່າງຄົນຕ່າງຖ້າກັນ: ເຈົ້າກໍຖ້າຂ້ອຍ ຂ້ອຍກໍຖ້າເຈົ້າ ແມ່ນບໍ່ໄດ້; ເປັນຕົ້ນແມ່ນຂັ້ນລຸ່ມ ກໍລໍຖ້າແຕ່ຄຳສັ່ງຈາກຂັ້ນເທິງ, ໂດຍສະເພາະ ພວກສະຫາຍຜູ້ເຮັດວຽກງານກົດໝາຍ, ລໍຖ້າຄຳສັ່ງ ຖ້າບໍ່ມີຄຳສັ່ງ ແມ່ນບໍ່ເຮັດ; ແບບນີ້ແມ່ນບໍ່ໄດ້, ພວກສະຫາຍອ່ານແມ້ ກົດໝາຍກຳນົດແນວໃດ ພວກສະຫາຍ ກໍຕ້ອງໄດ້ເຮັດແນວນັ້ນ. ກົດໝາຍໄດ້ກຳນົດໝົດແລ້ວ ແລະພ້ອມນີ້ ພວກສະຫາຍກໍມີບົດແນະນຳຕ່າງໆທາງດ້ານວິຊາການ. ອັນນີ້ກໍຂໍໃຫ້ພວກສະຫາຍຕັ້ງເປັນປະເດັນໜຶ່ງ ທີ່ຕ້ອງໄດ້ບຸກທະລຸແກ້ໄຂ, ຍົກສູງຄວາມຮັບຜິດຊອບ ໃນການປະຕິບັດໜ້າທີ່ການເມືອງຂອງຕົນ ແລະ ຢູ່ໃນສອງມະຕິຄະນະບໍລິຫານງານສູນກາງພັກ ກໍໄດ້ເວົ້າແລ້ວ ໂດຍສະເພາະ ແມ່ນມະຕິທີສອງ ວ່າດ້ວຍ: ການປັບປຸງວຽກງານຮາກຖານ-ການເມືອງ ໃນລະບອບປະຊາທິປະໄຕ, ໃນນັ້ນ ກໍມີການເພີ່ມທະວີຄວາມຮັບຜິດຊອບໃນການປະຕິບັດໜ້າທີ່ຂອງພວກສະຫາຍ.

 **ບັນຫາທີ່ສາມ:** ແມ່ນເຫັນວ່າ ກົນໄກການປະສານສົມທົບ ລະຫວ່າງອົງການ ໄອຍະການແຕ່ລະຂັ້ນ, ຜ່ານມາກໍດີແລ້ວ. ແຕ່ກໍຍັງເຮັດບໍ່ທັນດີເທົ່າທີ່ຄວນ. ການຊີ້ນຳທາງດ້ານວິຊາສະເພາະ ເຫັນວ່າຍັງບໍ່ທັນເລິກເຊິ່ງ, ບໍ່ທັນທົ່ວເຖິງ, ບາງເຂດຍັງບໍ່ທັນໄປຮອດ, ບາງບ່ອນສະດວກ ກໍໄປຮອດ ແຕ່ບ່າງບ່ອນຫຍຸ້ງຍາກ ກໍຍັງບໍ່ທັນໄປຮອດ. ດັ່ງນັ້ນ, ຈິ່ງເຮັດໃຫ້ການດຳເນີນຄະດີຢູ່ຂັ້ນລຸ່ມ ໄດ້ແກ່ຍືດແກ່ຍາວ ຈົນມາຮອດຂັ້ນສູງພີ້; ຍ້ອນກົນໄກການປະສານງານ ການຂໍທິດຊີ້ນຳ ໃນການແກ້ໄຂບັນຫາຕ່າງໆ ຍັງບໍ່ທັນຄ່ອງຕົວ. ກ່ຽວກັບກົນໄກການປະສານງານນີ້ ຂ້າພະເຈົ້າຂໍເນັ້ນ ການປຶກສາຫາລື ພາຍໃນແຕ່ລະໜ່ວຍງານ ຢູ່ໃນອົງການໄອຍະການ ໃນແຕ່ລະຂັ້ນ; ບາງເທື່ອກໍຍັງບໍ່ທັນຕິດຈອດກັນເທື່ອ. ສະນັ້ນ, ໃນເວລາຄົ້ນຄ້ວາຄະດີ ບາງເທື່ອກໍຍັງບໍ່ທັນມີຄວາມເປັນເອກະພາບກັນສູງ, ຂ້າພະເຈົ້າຍັງບໍ່ທັນເວົ້າຮອດ ອົງການໄອຍະການ ກັບພາກສ່ວນອື່ນ. ກ່ອນອື່ນໝົດ ຂໍໃຫ້ມີກົນໄກປະສານງານພາຍໃນທີ່ໂລ່ງລ່ຽນ, ຖ້າພວກສະຫາຍ ມີກົນໄກປະສານງານທີ່ໂລ່ງລ່ຽນ: ມີການປຶກສາຫາລື, ມີການຂໍທິດຊີ້ນຳ ຢູ່ພາຍໃນອົງການໄອຍະການ ແຕ່ລະຂັ້ນນຳກັນ ຫຼືຢູ່ຂັ້ນດຽວກັນ ກໍມີການຂໍທິດຊີ້ນຳຈາກຄະນະພັກ-ຄະນະນໍາ, ຂ້າພະເຈົ້າຄິດວ່າ: ຄະດີຈະບໍ່ມາຮອດພີ້ດອກ; ອັນນີ້ມັນກາຍເປັນຈຸດອ່ອນຊໍ້າເຮື້ອມາດົນແລ້ວ, ຊໍ້າບໍ່ໜໍາ ການແກ້ໄຂບັນຫາ ຍັງບໍທັນໂລ່ງລ່ຽນກັນ, ບໍ່ທັນລະອຽດຈະແຈ້ງ, ແລະ ບໍ່ຂາດຕົວ: ມີບາງຄະດີ ຍັງຫຼົບໄປຫຼົບມາ ແລ້ວສຸດທ້າຍບໍ່ຮູ້ຈະແກ້ໄຂແນວໃດ. ສະນັ້ນ, ຂ້າພະເຈົ້າ ຂໍໃຫ້ພວກສະຫາຍກວດຄືນບັນຫາດັ່ງກ່າວນີ້, ຂ້າພະເຈົ້າ ສະເໜີວ່າ: ຖ້າແມ່ນຄວາມຜິດຂອງສານ: ຜູ້ພິພາກສາ ຫຼື ຄວາມຜິດຂອງເຈົ້າໜ້າທີ່ໄອຍະການ ກໍແລ້ວແຕ່ ແມ່ນພວກເຮົາ ຕ້ອງຍອມຮັບຄວາມຜິດຂອງຕົນ, ຫຼືວ່າຂອງເຈົ້າໜ້າທີ່ສືບສວນ-ສອບສວນ; ຄືດັ່ງ ພັກຂອງພວກເຮົາເວົ້າຫັ້ນແລ້ວວ່າ: ຢ້ານທີ່ສຸດແມ່ນ: ເຈົ້າໜ້າທີ່, ສະມາຊິກພັກພວກເຮົາ ບໍ່ຍອມຮັບຄວາມຜິດຂອງຕົນເອງ, ອັນນີ້ແມ່ນຢ້ານຫຼາຍ. ສະນັ້ນ, ຂ້າພະເຈົ້າວ່າ: ບໍ່ຢ້ານ, ຖ້າພວກເຮົາຮູ້ຄວາມຜິດແລ້ວ ແລະກ້າປ່ຽນແປງແລ້ວ ແມ່ນເປັນສິ່ງທີ່ໜ້າຍົກຍ້ອງຊົມເຊີຍ. ດັ່ງນັ້ນ, ຈິ່ງສະເໜີວ່າ ຈະເຮັດແນວໃດ ບໍ່ໃຫ້ມັນມີຄະດີ ແກ່ຍືດແກ່ຍາວມາຄືແນວນີ້, ແຕ່ລະຄະດີ ແມ່ນຕ້ອງໄດ້ຮັບການແກ້ໄຂຂາດຕົວ, ແລະ ກໍບໍ່ໂຍນຄວາມຮັບຜິດຊອບໃຫ້ກັນແລະກັນອີກ: ຖ້າແມ່ນຄວາມຮັບຜິດຊອບຂອງເບື້ອງໄອຍະການ, ໄອຍະການກໍຕ້ອງຮັບມາພິຈາລະນາ, ຖ້າແມ່ນຄວາມບົກພ່ອງຂອງສານ ຫຼື ຂອງເຈົ້າໜ້າທີ່ສືບສວນ-ສອບສວນ ກໍຕ້ອງໄດ້ກວດກາຕົວເອງຄືນ ເພື່ອພ້ອມກັນແກ້ໄຂ; ເບື້ອງສະພາແຫ່ງຊາດ ກໍຄືກັນ; ຂ້າພະເຈົ້າ ຂໍມີຄວາມເຫັນວ່າ ພວກເຮົາຕ້ອງຮ່ວມກັນຊອກວິທີແກ້ໄຂ, ປືກສາຫາລືກັນ. ຂ້າພະເຈົ້າຢາກສະເໜີວ່າ ຂໍໃຫ້ອົງການໄອຍະການກວດກາຄືນຄະດີ ທີ່ມັນຄ້າງມາໄດ້ 10 ຫຼື 20 ກ່ວາ ປີ: ເປັນຫຍັງມັນບໍ່ໄປບໍ່ມາ? ຂໍໃຫ້ອົງການໄອຍະການສັງລວມມາເບິ່ງ ໃນນາມເປັນຜູ້ຕິດຕາມກວດກາ ຢູ່ໃນແຕ່ລະຂັ້ນ; ໃຫ້ກວດເບິ່ງວ່າ ຄະດີທີ່ຄ້າງມາໄດ້ 20, 10 ປີ ຂື້ນໄປ ແລະ 10 ປີລົງມາຮອດ 5 ປີ ແມ່ນຍັງມີຫຼາຍປານໃດ? ແລະພ້ອມກັນນັ້ນ ກໍຊອກຫາສາເຫດວ່າເປັນຍ້ອນຫຍັງ? ແລ້ວຈິ່ງພ້ອມກັນມາເບິ່ງວ່າຈະແກ້ໄຂແນວໃດ? ວຽກນີ້ ແມ່ນມອບໃຫ້ອົງການໄອຍະການ ເປັນຜູ້ຈັດຕັ້ງປະຕິບັດ.

**ບັນດາສະຫາຍທີນັບຖື ແລະ ຮັກແພງ**

 ເພື່ອສູ້ຊົນຈັດຕັ້ງປະຕິບັດວຽກງງານຈຸດສຸມ ສອງ ປີ ເຄິ່ງ ທີ່ຍັງເຫຼືອ ແລະ ທິດທາງແຜນການແຕ່ນີ້ຮອດປີ 2020 ແລະ ວຽກງານຈຸດສຸມປີ 2019 ຂອງອົງການໄອຍະການປະຊາຊົນນັ້ນ, ໂດຍພື້ນຖານແລ້ວ ຂ້າພະເຈົ້າກໍເຫັນດີນຳ ແຕ່ໃນນີ້ ຂ້າພະເຈົ້າ ຂໍສະເໜີ ໃຫ້ພວກສະຫາຍນຳເນື້ອໃນ ສອງ ມະຕິ ທີ່ພວກເຮົາຫາກໍເຊື່ອມຊືມໄປແລ້ວນີ້ ໃຫ້ມັນເຊື່ອມສານເຂົ້າໃນວຽກງານຂອງພວກສະຫາຍ ແລະ ເຊື່ອມສານເຂົ້າໃນວຽກງານລະອຽດຂອງອົງການໄອຍະການແຕ່ລະຂັ້ນ ກໍຄືພະນັກງານ-ສະມາຊິກພັກ ແຕ່ລະຄົນ: ວ່າຕົນເອງຈະແກ້ໄຂແນວໃດ? ບໍ່ຢາກໃຫ້ມາເວົ້າລວມໆອີກ; ສະນັ້ນ, ຂ້າພະເຈົ້າ ຂໍສະເໜີໃຫ້ເລີ່ມແຕ່ສະມາຊິກພັກ ທີ່ຮັບຜິດຊອບໜ້າທີ່ ທີ່ໄດ້ຮັບມອບໝາຍ ວ່າແຕ່ລະສະຫາຍຈະແກ້ໄຂວຽກງານຂອງຕົນເອງແນວໃດ? ສະເໜີວ່າ: ຜູ້ໃດຫາກເຮັດວຽກດ້ວຍຄວາມຮັບຜິດຊອບ, ດ້ວຍຄວາມສັດຊື່ ແລະ ປະຕິບັດຖືກຕ້ອງຕາມກົດໝາຍ ແມ່ນຄວນເລື່ອນຂັ້ນ, ເລື່ອນຊັ້ນ; ໃນມະຕິກໍໄດ້ເວົ້າແຈ້ງແລ້ວ: ມະຕິມາດ້ວຍການປັບປຸງກໍ່ສ້າງຮາກຖານການເມືອງ ໄດ້ເວົ້າແຈ້ງແລ້ວ: ຕ້ອງເອົາຜົນສຳເລັດໃນການປະຕິບັດໜ້າທີ່ວຽກງານມາເປັນຕົວຊີ້ວັດ ຄວາມກ້າວໜ້າ, ການຈັດວາງພະນັກງານໃນຕໍ່໊ໜ້າ. ແນວໃດກໍຕາມ, ຂ້າພະເຈົ້າຂໍສະເໜີບາງບັນຫາດັ່ງນີ້:

 **ບັນຫາທີ ໜຶ່ງ:** ສະເໜີໃຫ້ອົງການໄອຍະການປະຊາຊົນ ແຕ່ລະຂັ້ນ ສືບຕໍ່ເພີ່ມທະວີບົດບາດການຕິດຕາມກວດກາ ການປະຕິບັດກົດໝາຍຢູ່ໃນບັນດາກົງຈັກລັດແຕ່ລະຂັ້ນ ໃຫ້ແຂງແຮງຂື້ນກ່ວາເກົ່າ ເປັນຕົ້ນແມ່ນ ຕິດຕາມກວດກາການປະຕິບັດກົດໝາຍ ຂອງເຈົ້າໜ້າທີ່ສືບສວນ-ສອບສວນ ໃນການນຳໃຊ້ 7 ມາດຕະການສະກັດກັ້ນ ໃຫ້ຖືກຕ້ອງ ແລະ ສອດຄ່ອງ ຕາມມາດຕາ 136 ຂອງກົດໝາຍວ່າດ້ວຍການດຳເນີນຄະດີອາຍາ ສະບັບປັບປຸງໃໝ່ ປີ 2017 ນີ້; ເປັນຕົ້ນແມ່ນ ການກັກຕົວ, ການກັກຂັງພາງ, ການປ່ອຍຕົວພາງ. ຂໍສະເໜີວ່າ ປີ 2019 ນີ້ ໃຫ້ມີອັນຫັນປ່ຽນ: ບໍ່ໃຫ້ເພີ່ມອີກ ໃນບັນຫາການກັກຕົວໂດຍບໍ່ມີຂໍ້ມູນຮັດກຸມ, ຂໍໃຫ້ຫຼຸດລົງ, ດຽວນີ້ພວກສະຫາຍມີຕົວເລກສະຖິຕິແລ້ວ ໃນຈຳນວນ 8073 ຄົນນີ້ ໃຫ້ຫຼຸດລົງອີກໄດ້ບໍ? ບໍ່ໃຫ້ເພີ່ມ ເຊິ່ງອັນນີ້ກໍວາງໃຫ້ເປັນຄາດໝາຍໃຫ້ພວກສະຫາຍ. ເຫດຜົນເປັນຍ້ອນຫຍັງຈິ່ງບໍ່ໃຫ້ເພີ່ມຂື້ນອີກ ກໍ່ແມ່ນວ່າ: ບໍ່ໃຫ້ພວກສະຫາຍໄປລະເມີດກົດໝາຍ, ລະເມີດສິດທິຂອງປະຊາຊົນ, ບັນຫານີ້ແມ່ນບໍ່ໃຫ້ມີອີກ. ມາເບິ່ງແລ້ວ ການກັກຕົວເກີນ 1 ປີ ເຫັນວ່າຍັງມີຫຼາຍ: 377 ຄົນ ແລະ ການກັກຂັງເກີນຮອດ 2 ປີ, 3 ປີເດ ພວກສະຫາຍໄດ້ກວດແລ້ວບໍ? ຍັງມີບໍ? ຂ້າພະເຈົ້າວ່າຄືຈະຍັງມີຢູ່, ຂໍໃຫ້ກວດຕື່ມອີກ, ກວດແລ້ວ ກໍສະຫຼຸບຕີລາຄາ ແລະກຳນົດຄວາມຮັບຜິດຊອບຂອງຜູ້ສັ່ງຈັບທີ່ບໍ່ມີຂໍ້ມູນຫຼັກຖານ ເພາະມັນເປັນການລະເມີດກົດໝາຍ, ຕ້ອງໄດ້ດຳເນີນຊີວິດການເມືອງສຳຫຼວດກວດກາກັນ ເພື່ອບໍ່ໃຫ້ມີສະພາບແບບນີ້ເກີດຂື້ນ. ໃນນີ້ ຂ້າພະເຈົ້າ ຂໍສະເໜີໃຫ້ ພວກສະຫາຍມີແຜນລະອຽດ ໃນການຈະແກ້ໄຂບັນຫາຜູ້ຖືກຫາ ຈຳນວນ ແປດພັນກ່ວາຄົນນີ້, ຢູ່ບາງແຂວງກໍມີໜ້ອຍດຽວ ແຕ່ຈະໜັກກ່ວາໝູ່ ແມ່ນ ຫ້າ ແຂວງ. ມອບໃຫ້ອົງການໄອຍະການປະຊາຊົນ ເປັນໃຈກາງໃນການແກ້ໄຂບັນຫາດັ່ງກ່າວນີ້: ເປັນໃຈກາງໃນການປະສົມທົບກັບພາກສ່ວນທີ່ກ່ຽວຂ້ອງ ເພື່ອປຶກສາຫາລືກັນ ວາງແຜນການ, ກຳນົດວິທີການ, ມາດຕະການ ໃນການກວດກາຄືນ ໃນຈຳນວນ ຜູ້ຖືກຫາ ແປດພັນກ່ວາຄົນນີ້, ລວມທັງຜູ້ຖືກກັກຂັງເກີນ 1 ປີ. ເປັນຫຍັງຂ້າພະເຈົ້າ ຈຶ່ງມອບໃຫ້ພະນັກງານໄອຍະການ ກໍເພາະວ່າ ພວກສະຫາຍແມ່ນຜູ້ກຳກົດໝາຍ, ພວກສະຫາຍແມ່ນຜູ້ຕິດຕາມກົດໝາຍ; ສະນັ້ນ, ພວກສະຫາຍຕ້ອງໄດ້ຖືສຳຄັນທີ່ສຸດ ໃນການອິງໃສ່ຂໍ້ມູນຫຼັກຖານ ເຊິ່ງຕ້ອງເປັນຂໍ້ມູນຫຼັກຖານທີ່ຖືກຕ້ອງກັບຄວາມເປັນຈິງ ແລະ ສອດຄ່ອງກັບມາດຕາຂອງກົດໝາຍ, ສາມາດເປັນບ່ອນອິງໃນການພິຈາລະນາແກ້ໄຂຄະດີ. ຂໍເນັ້ນຕື່ມວ່າ ຜ່ານການກວດກາ ຖ້າຄະດີໃດທີ່ບໍ່ມີຂໍ້ມູນຫຼັກຖານລະອຽດຈະແຈ້ງຢູ່ໃນສໍານວນຄະດີ ແມ່ນພວກສະຫາຍຕ້ອງໄດ້ປຶກສາຫາລືກັນ ວ່າຈະຄວນເຮັດແນວໃດ, ຈະຄວນແກ້ໄຂແນວໃດ ຕາມວັກ 3 ຂອງມາດຕາ 44 ເຊິ່ງໄດ້ກຳນົດໄວ້ວ່າ: ການກວດກາຊັ່ງຊາຕີລາຄາຫຼັກຖານຕ້ອງພາວະວິໃສ, ຖ້າຍັງສົງໃສວ່າ ຜູ້ຖືກຫາ ຫຼືຈຳເລີຍ ອາດຈະເປັນຜູ້ກະທຳຜິດ ຫຼື ບໍ່ເປັນຜູ້ກະທຳຜິດ ແມ່ນຕ້ອງປ່ອຍຕົວຜູ້ກ່ຽວ ຫຼື ໃຫ້ຜູ້ກ່ຽວພົ້ນຂໍ້ກ່າວຫາ. ຕ້ອງໄດ້ປະຕິບັດ, ຖ້າວ່າເຈົ້າໜ້າທີ່ຜູ້ໃດບໍ່ປະຕິບັດ, ພະນັກງານໄອຍະການໃດບໍ່ປະຕິບັດ ກໍຕ້ອງໄດ້ປະຕິບັດວິໃນ ເພາະກົດໝາຍໄດ້ກຳນົດແລ້ວ, ອັນນີ້ ບໍ່ແມ່ນຂ້າພະເຈົ້າເວົ້າຕາມລຳພັງໃຈ, ແຕ່ຂ້າພະເຈົ້າ ເວົ້າຕາມກົດໝາຍ: ກົດໝາຍກຳນົດໄວ້: ຖ້າຜູ້ໃດຫາກຈັບຕົວ, ກັກຂັງ... ໂດຍບໍ່ມີຂໍ້ມູນຫຼັກຖານ ແມ່ນຈະຖືກລົງໂທດ. ສະນັ້ນ, ຂໍໃຫ້ພວກສະຫາຍເອົາໃຈໃສ່ໃນບັນຫາດັ່ງກ່າວນີ້. ການກວດກາຊັ່ງຊາຕີລາຄາຫຼັກຖານ ແມ່ນໃຫ້ມັນຈະແຈ້ງ ແລະ ປຶກສາຫາລື ຂໍຄວາມເຫັນນຳຄະນະພັກ-ຄະນະນໍາ ເພື່ອແກ້ໄຂໃຫ້ມັນຖືກຕ້ອງຕາມກົດໝາຍ. ຕ້ອງໄດ້ຮ່ວມກັນແກ້ໄຂ, ປຶກສາຫາລືກັນ ແຕ່ວ່າກ່ອນອື່ນໝົດ ໄອຍະການຕ້ອງເປັນເຈົ້າການ ຮ່ວມກັບພາກສ່ວນທີ່ກ່ຽວຂ້ອງ. ບັນຫານີ້ ກ່ຽວພັນກັບຫຼາຍຂົງເຂດ: ຕິດພັນກັບວຽກງານຈັດຕັ້ງປະຕິບັດຄຳຕັດສິນຂອງສານແດ່, ຢູ່ວຽກງານພິພາກສາຄະດີຂອງສານແດ່. ສະນັ້ນ, ພາກສ່ວນທີ່ກ່ຽວຂ້ອງ ຕ້ອງໄດ້ຮ່ວມມືກັນ ແລະ ຮັບຜິດຊອບໃນວຽກງານຂອງຕົນເອງ.

**ບັນຫາທີ່ສອງ:** ສະເໜີໃຫ້ອົງການໄອຍະການປະຊາຊົນ ເພີ່ມທະວີການຕິດຕາມກວດກາ ການປະຕິບັດໜ້າທີ່ຂອງພະນັກງານລັດ ຕາມທີ່ກົດໝາຍໄດ້ກຳນົດໄວ້, ເຊິ່ງຂ້າພະເຈົ້າ ໄດ້ມີຄວາມເຫັນແລ້ວ, ແຕ່ວ່າໃນນີ້ ຂ້າພະເຈົ້າ ເຫັນວ່າ: ຕ້ອງໄດ້ເຂ້ັມງວດໃນການຕິດຕາມກວດກາ, ບໍ່ໃຫ້ລະເມີດມາດຕາ 12 ກ່ຽວກັບການລ່ວງລະເມີດສິດເສລີພາບຂອງພົນລະເມືອງ, ໂດຍສະເພາະ ແມ່ນກັກຕົວບໍ່ຖືກຕ້ອງ, ການບິບຄັ້ນເອົາຄຳໃຫ້ການ ຫຼືຄຳສະລະພາບ ດ້ວຍການທຸບຕີທໍລະມານ, ຂໍໃຫ້ພວກສະຫາຍກວດແທ້ໆ; ເຈົ້າໜ້າທີ່ພວກເຮົາຈຳນວນໜຶ່ງກໍໄດ້ເວົ້າວ່າ: ຜູ້ຖືກຫາບໍ່ໃຫ້ປາກຄໍາເດ? ຈຳເປັນຕ້ອງໄດ້ໃຊ້ກຳລັງ, ແຕ່ບາງເທື່ອພວກເຮົາໃຊ້ກຳລັງແຮງເກີນໄປ ອາດເຮັດໃຫ້ພວກກ່ຽວໄດ້ຮັບບາດເຈັບ. ແບບນີ້ ແມ່ນບໍ່ໄດ້. ມັນກໍມີຫຼາຍວິທີ. ດັ່ງນັ້ນ, ຕໍ່ບັນຫາດັ່ງກ່າວ ສະເໜີໃຫ້ອົງການໄອຍະການ ກວດເບິ່ງວ່າ ໄດ້ມີບົດແນະນຳແລ້ວບໍ? ກ່ຽວກັບວິທີການ, ຂັ້ນຕອນ... ເອົາຄຳໃຫ້ການ ໂດຍເຈົ້າໜ້າທີສືບສວນ-ສອບສວນ ກໍຄືໂດຍພະນັກງານໄອຍະການພວກເຮົາ ກໍ່ຄືໂດຍຂະແໜງການຕ່າງໆ. ຖ້າບໍ່ມີ, ພວກເຮົາຕ້ອງໄດ້ ຄົ້ນຄ້ວາປະກາດໃຊ້. ໃນນີ້ ແມ່ນພະຍາຍາມທີ່ສຸດ ບໍ່ໃຫ້ພະນັກງານຂອງພວກເຮົາ ລະເມີດສິດຂອງປະຊາຊົນ, ລວມທັງການ ສວຍໃຊ້ສິດ ແລະ ໜ້າທີ່ຕ່ໍາແໜ່ງ ເພື່ອບັງຄັບນາບຂູ່ເອົາທີ່ດິນຂອງປະຊາຊົນ, ແມ່ນບໍ່ໄດ້ເດັດຂາດແທ້ໆ. ແຕ່ປະກົດການອັນນີ້ ພັດຍັງມີຫຼາຍ ແລະ ເປັນບັນຫາຟົດເດືອດຢູ່ໃນສັງຄົມປັດຈຸບັນ. ສະນັ້ນ, ເຈົ້າໜ້າທີ່, ສານ ຕ້ອງມີວິທີຄົ້ນຄ້ວາເກັບກໍາຂໍ້ມູນແທ້ໆ, ຕ້ອງໄດ້ໄຕ່ຕອງຄັກແນ່ບັນດາຂໍ້ມູນຢ່າງຮອບດ້ານແທ້ໆ. ບັນຫາໜຶ່ງອີກ ກໍຄືພວກສະຫາຍມີຄວາມເຫັນຫັ້ນແລ້ວ, ບາງເທື່ອ ການສັ່ງຟ້ອງຂອງພວກເຮົາ ຍັງບໍ່ທັນເປັນໄປຕາມຂະບວນຍຸຕິທໍາ; ຢູ່ບໍ່ຢູ່ ກໍຈັບຄົນເຂົ້າຄຸກແລ້ວ, ອັນນີ້ ແມ່ນຜິດແທ້ໆ. ກ່ອນອື່ນໝົດ ຂະບວນຍຸຕິທໍາແມ່ນຫຍັງ? ແມ່ນຈະຕ້ອງໄດ້ເອົາຂໍ້ມູນຫຼັກຖານ ໃຫ້ມັນຮັດກຸມແທ້ໆ. ຖ້າບໍ່ມີຂໍ້ມູນຮັດກຸມ ພວກສະຫາຍກໍເຫັນວ່າ: ຫຼາຍປະເທດ ເຂົາກໍບໍ່ຈັບ ຖ້າບໍ່ມີຂໍ້ມູນຫຼັກຖານຮັດກຸມ, ແຕ່ພວກເຮົານີ້ພັດ ຈັກມີຂໍ້ມູນ ບໍ່ມີຂໍ້ມູນ ກໍຈັບກັນເຂົ້າຄຸກໝົດ, ລວມທັງແມ່ມານຖືພາ, ແມ່ລູກອ່ອນ, ຜູ້ເຖົ້າ. ນອກຈາກນີ້, ຂ້າພະເຈົ້າເຫັນວ່າ ຍັງບັນຫາໜຶ່ງທີ່ບໍ່ທັນໄດ້ກໍານົດເຂົ້າໃນກົດໝາຍດໍາເນີນຄະດີອາຍາ ຫຼື ປະມວນກົດໝາຍອາຍາ ນັ້ນແມ່ນການກຳນົດໂທດ ຕໍ່ເຈົ້າໜ້າທີ່ພະນັກງານລັດຂອງພວກເຮົາ, ຍັງບໍ່ທັນກໍານົດແຈ້ງ, ມີແຕ່ໄປກໍານົດໃຫ້ປະຊາຊົນ ເຮັດຜິດແນວນີ້ ຈະຖືກລົງໂທດແນວນີ້, ແຕ່ຖ້າເຈົ້າໜ້າທີ່ພະນັກງານພວກເຮົາກະທຳຜິດເດ ເຮົາຈະເວົ້າກັນແນວໃດ? ແມ່ນຍັງບໍ່ມີ. ສະນັ້ນ, ຈິ່ງເຫັນວ່າ ເຖິງວ່າພວກເຮົາຫາກໍຮັບຮອງເອົາປະມວນອາຍາໄປແລ້ວ ແຕ່ກໍຍັງບໍ່ທັນຄົບຖ້ວນ. ບາງກໍລະນີ ກໍຍັງມີເຈົ້າໜ້າທີ ປອມແປງ, ດັດແປງຂໍ້ມູນ ໃນສຳນວນເອກະສານ, ຈາກຖືກເປັນຜິດ; ໃນກໍລະນີດັ່ງນີ້ ແມ່ນຕ້ອງຖືກລົງໂທດ. ແຕ່ຈະຖືກໂທດເທົ່າໃດ ແມ່ນຍັງບໍ່ທັນກຳນົດລະອຽດເທື່ອ, ແຕ່ຢູ່ ຫວຽດນາມ ແມ່ນເຂົາເຈົ້າ ໄດ້ກຳນົດແຈ້ງ: ກໍລະນີນີ້ ແມ່ນຖືກໂທດ 1 ເຖິງ 5 ປີ. ເພາະວ່າ ພະນັກງານໄອຍະການ ເປັນຜູ້ກຳກົດໝາຍ ແຕ່ເຈົ້າພັດໄປລະເມີດກົດໝາຍ, ຕ້ອງຖືກລົງໂທດ. ເພາະມັນເປັນສາເຫດພາໃຫ້ຕັດສິນຄະດີຜິດພາດ, ປ່ອຍປະໃຫ້ຜູ້ກະທຳຜິດພົ້ນໂທດ. ຫຼືວ່າການນໍາໃຊ້ສິດ ທີ່ຕົນເອງມີເພື່ອປົກປ້ອງຜູ້ກະທໍາຜິດ. ຕົວຢ່າງຄືກໍລະນີເກີດຢູ່ແຂວງຫຼວງນໍ້າທາ, ແມ່ນຂໍໃຫ້ກວດຄືນ: ກໍລະນີຈັບຄົນເຂົ້າຄຸກມາໄດ້ ໄດ້ໃກ້ຈະຮອດ 3 ປີແລ້ວ, ຄະດີດັ່ງກ່າວ ປະກົດວ່າຂື້ນມາຮອດໄອຍະການແລ້ວ, ຂໍໃຫ້ພວກສະຫາຍເບິ່ງ ຂໍ້ມູນຍັງບໍ່ທັນຮັດກຸມເທົ່າທີ່ຄວນ, ຕ້ອງໄດ້ກວດກາຄືນ. ບາງເທື່ອ ໄປຈັບຄົນຜິດ ຍ້ອນຊື່ຄືກັນ, ກໍຍັງມີຢູ່ສະພາບແບບນີ້. ດັ່ງນັ້ນ, ຕ້ອງມີການລົງໂທດພະນັກງານທີ່ກະທໍາຜິດໃນກໍລະນີຄືເວົ້າມານີ້.

**ບັນຫາທີ ສາມ**: ສະເໜີໃຫ້ອົງການໄອຍະການປະຊາຊົນແຕ່ລະຂັ້ນກວດກາຄືນ ຕໍ່ກັບບັນຫາ “ການລະເມີດສັນຍາກູ້ຢືມ ທີ່ມີຫຼັກຊັບຄໍ້າປະກັນ ແຕ່ນຳມາດຳເນີນເປັນຄະດີອາຍາ ໃນຂໍ້ຫາສໍ້ໂກງຊັບຂອງພົນລະເມືອງ”. ປະກົດການນີ້ແມ່ນຍັງແຜ່ຫຼາຍ. ສະນັ້ນ, ຂ້າພະເຈົ້າ ຂໍສະເໜີໃຫ້ສານ, ອົງການໄອຍະການ ໃຫ້ຄົ້ນຄ້ວາອອກບົດແນະນໍາ ກ່ຽວກັບການຈັດຕັ້ງປະຕິບັດ; ປະກົດວ່າມີມາດຕາ 232 ປະມວນກົດໝາຍອາຍາ. ຂໍໃຫ້ພວກສະຫາຍເຮັດເປັນບົດແນະນໍາໃນການຈັດຕັ້ງປະຕິບັດໃນບັນຫາດັ່ງກ່າວ; ເພາະວ່າ ໃນການກູ້ຢືມນີ້ ມີບາງຄົນເຈດຕະນາສໍ້ໂກງຊັບຂອງຜູ້ອື່ນ, ຍັງມີພວກແບບນີ້ລອຍນວນຢູ່; ໄອຍະການຍັງບໍ່ທັນສາມາດເອົາມາດໍາເນີນຄະດີໄດ້, ພວກນີ້ຍັງສືບຕໍ່ຕົ້ມຜູ້ນີ້ ແລ້ວກໍໄປຕົ້ມຜູ້ນັ້ນ ແລະຍັງໄປຕົ້ມຫຼາຍຄົນຕື່ມອີກ, ແຕ່ພວກນີ້ກໍຍັງລອຍນວນຢູ່; ຄືມີແຕ່ກໍລະນີດຽວ ທີ່ຖືກຈັບຢູ່ແຂວງວຽງຈັນ, ແຕ່ຍັງມີຫຼາຍຄົນທີ່ຍັງລອຍນວນ ຍັງສືບຕໍ່ຕົ້ມຕຸ້ນ, ສໍ້ໂກງຊັບພົນລະເມືອງ ໂດຍຮູບການ ໂອນຊັບສິນ, ຈຳ, ຂາຍ ໃຫ້ຜູ້ອື່ນແລ້ວ ກໍຍັງເອົາໄປຂາຍໃຫ້ຜູ້ອື່ນອີກ... ໃນເວລາດຽວກັນ, ແຕ່ສານກໍຍັງຕັດສິນວ່າຖືກຕ້ອງຢູ່; ສະນັ້ນ, ສະເໜີພວກສະຫາຍຕ້ອງລົງເລີກວ່າ ບໍ່ໃຫ້ເອົາແຕ່ສັນຍານັ້ນມາເປັນບ່ອນອິງ, ແຕ່ຕ້ອງໄດ້ລົງເລິກວິເຄາະວິໃຈວ່າ ການກະທຳດັ່ງກ່າວນັ້ນ ແມ່ນຜິດກົດໝາຍຫຼືບໍ? ມັນຮຽກໃຫ້ພວກສະຫາຍຕ້ອງລົງເລີກຄົ້ນຄ້ວາແທ້ໆ. ຖ້າດັ່ງນັ້ນ, ພວກນີ້ກໍຈະສືບຕໍ່ຮັ່ງມີຂື້ນດ້ວຍການສໍ້ໂກງ, ຕົ້ມຕຸ້ນ ຜູ້ອື່ນ. ນອກນີ້, ໃຫ້ພວກສະຫາຍເບິ່ງຄືນ ການຄິດໄລ່ດອກເບ້ຍສູງ ຕາມມາດຕາ 298 ປະມວນກົດໝາຍອາຍາ: ສູງກ່ວາ 36 ສ່ວນຮ້ອຍຕໍ່ປີ ແມ່ນຈະຖືກດຳເນີນຄະດີອາຍາ, ອັນນີ້ກໍແມ່ນການຕົ້ມຕຸ້ນອີກປະເພດໜຶ່ງ, ສະນັ້ນ ລັດພວກເຮົາບໍ່ອະນຸຍາດໃຫ້ເຮັດແບບນີ້. ເນື້ອແທ້ ກໍເປັນການປ່ອຍເງິນກູ້ນອກລະບົບ, ເຊິ່ງເປັນການກະທຳຜິດກົດໝາຍ, ແຕ່ປານນັ້ນ ພວກເຮົາກໍຍັງໄປຕັດສິນໃຫ້ພວກນີ້ຊະນະຄະດີຢູ່, ສະນັ້ນ ຂໍໃຫ້ສານ ກັບໄອຍະການເບິ່ງຄືນແທ້ໆ. ຂ້າພະເຈົ້າ ຍັງເຫັນວ່າ ມີບາງອັນ ພວກເຮົາຍັງເບິ່ງແຕ່ແງ່ມູມໃດໜຶ່ງເທົ່ານັ້ນ, ຍັງບໍ່ທັນເບິ່ງແບບຄົບຖ້ວນ, ຮອບດ້ານ ພາວະວິໃສເທື່ອ. ຍັງບໍ່ທັນວິເຄາະວິໃຈລະອຽດວ່າ ການກະທຳດັ່ງກ່າວນັ້ນ ມັນຂັດກັບກົດໝາຍແນວໃດ? ຂໍໃຫ້ໄອຍະການເບິ່ງຕື່ມ.

**ບັນຫາທີ່ ສີ່:** ກົນໄກການປະສານງານໃນການຈັດພິມປື້ມ; ຂໍຊົມເຊີຍ ທີ່ພວກສະຫາຍໄດ້ຈັດພິມປຶ້ມປະມວນກົດໝາຍອາຍາ ແລະກົດໝາຍວ່າດ້ວຍການດຳເນີນຄະດີອາຍາ; ຕ້ອງໄດ້ຈັດຕັ້ງການເຜີຍແຜ່. ກ່ອນອື່ນໝົດແມ່ນ ຈັດຕັ້ງເຊື່ອມຊືມເຜີຍແຜ່ ໃຫ້ເຈົ້າໜ້າທີ່ໄອຍະການ, ອົງການສືບສວນ-ສອບສວນ, ສານ ແລະ ຂະແໜງການຍຸຕິທຳໃນແຕ່ລະຂັ້ນ ເພື່ອໃຫ້ມີຄວາມຮັບຮູ້ ແລະ ເຂົ້າໃຈເປັນເອກະພາບ. ເພາະວ່າກົດໝາຍດຳເນີນຄະດີອາຍານີ້ ແມ່ນບໍ່ອະນຸຍາດໃຫ້ພວກສະຫາຍໄປເຮັດນອກກົດໝາຍໄດ້. ຂ້າພະເຈົ້າ ກໍໄດ້ເວົ້າຫຼົບໄປຫຼົບມາຫຼາຍເທື່ອແລ້ວ: ບໍ່ອະນຸຍາດໃຫ້ຜູ້ໃດຈັບຄົນແບບບໍ່ຖືກຕ້ອງຕາມກົດໝາຍ, ເພາະວ່າ ມັນເປັນການຕັດອິດສະຫຼະພາບຂອງພົນລະເມືອງຜູ້ໜຶ່ງ. ຂ້າພະເຈົ້າ ຂໍສະເໜີໃຫ້ປັບປຸງວິທີເຊື່ອມຊືມ, ອັນທີ່ ໜຶ່ງ: ຢູ່ອົງການໄອຍະການປະຊາຊົນສູງສຸດ ຕ້ອງມີປຶ້ມຄູ່ມື ກ່ຽວກັບບາງມາດຕາ ທີ່ມັນມີປະກົດການເກີດຂື້ນເດັ່ນກ່ວາໝູ່, ຕ້ອງມີປຶ້ມຄູ່ມື, ມີບົດແນະນໍາ ໃນການຈັດຕັ້ງຜັນຂະຫຍາຍມາດຕາດັ່ງກ່າວນັ້ນ. ຖ້າມີແຕ່ເຊື່ອມຊື່ໆ ແມ່ນຍັງບໍ່ທັນພຽງພໍ, ຈະໄປຄາຢູ່ຂອດຈັດຕັ້ງປະຕິບັດ; ພວກສະຫາຍ ກໍໄດ້ອອກຄຳແນະນຳ ເຈັດ ແປດ ສະບັບແລ້ວ ແຕ່ຄືຈະຍັງບໍ່ທັນຄົບ, ເພາະວ່າປະມວນກົດໝາຍອາຍານີ້ ມັນຮຽກຮ້ອງໃຫ້ພວກເຮົາ ຕ້ອງມີນິຕິກຳໃຕ້ກົດໝາຍ ອີກຫຼາຍອັນຕື່ມອີກ; ຍົກຕົວຢ່າງ: ເຈົ້າໜ້າທີ່ໄອຍະການພວກເຮົາລະເມີດກົດໝາຍ ພວກເຮົາຈະລົງໂທດຄືແນວໃດ? ກົດໝາຍບອກວ່າ ຕ້ອງໄດ້ປະຕິບັດໂທດ, ແຕ່ຈະປະຕິບັດແນວໃດ, ປະຕິບັດໂທດເທົ່າໃດ ແມ່ນຍັງບໍ່ທັນກໍານົດຈະແຈ້ງເທື່ອ. ອັນທີ່ ສອງ: ບໍ່ສະເພາະແຕ່ຈັດຝຶກອົບຮົມໃຫ້ພາຍໃນເທົ່ານັ້ນ ຂໍໃຫ້ ສານ ເຂົ້າຮ່ວມນໍາ ລວມທັງສະມາຊິກສະພາ ຜູ້ທີ່ເຮັດໜ້າທີ່ຕິດຕາມກວດກາການປະຕິບັດກົດໝາຍຂອງອົງການຈັດຕັ້ງລັດຂອງພວກເຮົາ ກໍ່ຕ້ອງໄດ້ເຂົ້າຮ່ວມ ເພື່ອພ້ອມກັນເຊື່ອມຊືມ; ເຖິ່ງວ່າໄດ້ຜ່ານແລ້ວກໍຕາມ, ສະມາຊິກແຫ່ງຊາດ, ສະມາຊິກປະຊາຊົນຂັ້ນແຂວງ ກໍຕ້ອງໄດ້ເຂົ້າຮ່ວມ. ນອກຈາກນີ້, ອົງການຈັດຕັ້ງສັງຄົມ ຮອດຂັ້ນບ້ານກໍຕ້ອງໄດ້ເຂົ້າຮ່ວມນໍາ. ອັນທີ່ ສາມ: ຈະຕ້ອງໄດ້ເພີ່ມທະວີຍຊຸກຍູ້ ເພື່ອໃຫ້ປະຊາຊົນໄດ້ເຂົ້າຮ່ວມໃນການປະຕິບັດກົດໝາຍ ໃຫ້ເຂັ້ມງວດ. ເພາະວ່າ ປະຊາຊົນສ່ວນຫຼາຍ ແມ່ນຍັງບໍ່ທັນຮູ້ກົດໝາຍ, ໂດຍສະເພາະ ແມ່ນເຂດຫ່າງໄກສອກຫຼີກ, ໃນເມື່ອ ເຂົາເຈົ້າ ມີບັນຫາ ເຂົາບໍ່ຮູ້ວິທີຈະແກ້ໄຂ. ສະນັ້ນ, ຂ້າພະເຈົ້າ ຂໍສະເໜີວ່າ: ໃຫ້ໄອຍະການ ສົມທົບກັບສານ ປືກສາຫາລືກັນ ຄົ້ນຄ້ວາອອກບົດແນະນໍາໃຫ້ແກ່ປະຊາຊົນ ໃນການເຂົ້າເຖິງຂະບວນຍຸຕິທໍາ: ຖ້າຄະດີແພ່ງ ແມ່ນຈະໄປຫາພາກສ່ວນໃດ? ຄະດີອາຍາ ຈະໄປຫາພາກສ່ວນໃດ? ແລະ ໄປຄືແນວໃດ? ບາງທີ ພວກສະຫາຍຄືຈະມີບົດແນະນຳແລ້ວ ແຕ່ວ່າການໂຄສະນາ ແມ່ນຍັງຄືຊິຍັງຈຳກັດ: ຢາກສະເໜີໃຫ້ ໂຄສະນາຜ່ານທາງເວັບໄຊ້ ຂອງພວກສະຫາຍ, ອອກທັງໜັງສືພິມ, ວິທະຍຸ, ໂທລະພາບ. ຂໍໃຫ້ພວກສະຫາຍເອົາໃຈໃສ່ຕື່ມ.

 **ບັນຫາທີ່ ຫ້າ**: ແມ່ນຢາກສະເໜີໃຫ້ພວກສະຫາຍປັບປຸງ ແບບແຜນວິທີເຮັດວຽກ ໂດຍສະເພາະ ແມ່ນການແກ້ໄຂຄະດີ ໃຫ້ຜ່ານປະຕູດຽວ, ຈະໄດ້ບໍ? ຄວາມເຂົ້າໃຈກ່ຽວກັບການຜ່ານປະຕູດຽວຢູ່ໃນທີ່ນີ້ ໝາຍວ່າ ຢາກໃຫ້ປະຊາຊົນ ມາຍືນຄຳສະເໜີ, ຄຳຮ້ອງ ໂດຍຜ່ານປະຕູດຽວໂລດ: ອົງການໄອຍະການ ກໍມີປະຕູດຽວ, ສານ ກໍມີປະຕູດຽວ: ພາຍໃນ ຕ້ອງມີການພົວພັນປະສານກັນ, ບໍ່ໃຫ້ປະຊາຊົນ ໄດ້ແລ່ນໄປແລ່ນມາອີກ, ເຮັດແບບນີ້ ຈະໄດ້ບໍ? ເບື້ອງສະພາ ພວກຂ້າພະເຈົ້າ ຢາກຫັນໄປສູ່ ການບໍລິຫານຜ່ານປະຕູດຽວແລ້ວ: ການຮັບຄໍາຮ້ອງຂອງປະຊາຊົນ ແມ່ນມີຈຸດສຸມຢູ່ບ່ອນດຽວ ໂດຍມີນິຕິກໍາໃຕ້ກົດໝາຍເປັນບ່ອນອິງ: ປະຊາຊົນ ຍື່ນຄຳຮ້ອງມາຫາສະພາແຫ່ງຊາດ ແມ່ນຍື່ນຜ່ານປະຕູດຽວ ແລ້ວກໍາມະທິການຈະເປັນຜູ້ ປະສານງານກັບພາກສ່ວນກ່ຽວຂ້ອງ ຄື: ໄອຍະການ, ສານ ແລະ ຂະແໜງການອື່ນ. ຢູ່ໃນກົດໝາຍ ແກ້ໄຂຄໍາຮ້ອງທຸກ ໄດ້ກຳນົດໝົດແລ້ວ ບັນດາຂັ້ນຕອນ ແລະ ເວລາ ໃນການພິຈາລະນາ ແກ້ໄຂຄຳຮ້ອງ. ສະນັ້ນ, ການແກ້ໄຂຄຳຮ້ອງໂດຍຜ່ານປະຕູດຽວ ກໍແມ່ນແນ່ໃສ່ຮັບປະກັນໄດ້ຕາມກົດໝາຍ ແກ້ໄຂຄໍາຮ້ອງທຸກໃຫ້ມີປະສິດທິຜົນ. ຂໍໃຫ້ເປັນແຜນງານອັນໜຶ່ງ ໃຫ້ພວກສະຫາຍຄົ້ນຄ້ວາ, ແລ້ວທ້າຍປີນີ້ ກໍ່ໃຫ້ໄດ້ດຳເນີນແດ່ ໜ້ອຍໜຶ່ງໄດ້ບໍ?. ເພາະວ່າ ການບໍລິການຜ່ານປະຕູດຽວນີ້ ບໍ່ແມ່ນສະເພາະ ແຕ່ເບື້ອງບໍລິຫານລັດເທົ່ານັ້ນ, ເບື້ອງອົງການປົກປ້ອງກົດໝາຍ ລວມທັງສະພາຂອງພວກເຮົາ ກໍຕ້ອງໄດ້ປະຕິບັດ ການບໍລິຫານລັດໂດຍຜ່ານປະຕູດຽວ ເພື່ອຈໍາກັດ ແລະ ແກ້ໄຂບັນດາຂອດອູດຕັນ, ຄືທ່ານ ນາຍົກເວົ້າ: ປັດຈຸບັນນນີ້ ລັດຖະບານໄດ້ອອກນະໂຍບາຍ ສາມເປີດ: ເປີດປະຕູ, ເປີດໃຈ ແລະ ເປີດສິ່ງກີດຂວາງ, ແຕ່ວ່າຍັງເປີດສິ່ງກີດຂວາງບໍ່ໄດ້. ຢາກເປີດສິ່ງກີດຂວາງ ແມ່ນຕ້ອງໄດ້ຜ່ານປະຕູດຽວ, ແລະ ຕ້ອງໄດ້ນໍາໃຊ້ລະບົບ ໄອທີ່ ຕິດລ່ຽນໃສ່ກັນ ຈິ່ງຈະສາມາດເປີດໄດ້ໝົດ. ສະນັ້ນ, ຂ້າພະເຈົ້າ ສະເໜີໃຫ້ພວກສະຫາຍ ຄົ້ນຄ້ວາບັນຫາດັ່ງກ່າວນີ້ ໂດຍຖືເປັນແຜນງານໜຶ່ງ, ໄດ້ບໍ? ກໍລອງຖອດຖອນບົດຮຽນ ນໍາປະເທດເພື່ອນມິດເບິ່ງ ເພາະເຂົາເຈົ້າ ກໍປະຕິບັດໄດ້ດີ.

**ບັນຫາທີ ຫົກ**: ແມ່ນການຕິດຕາມກວດກາການປະຕິບັັດກົດໝາຍ ແລະ ການສັ່ງຟ້ອງຜູ້ກະທຳຜິດຂື້ນສານໃຫ້ມີຄຸນນະພາບສູງຂຶ້ນ, ໃຫ້ມີການໂຕ້ແຍ້ງ, ໃຫ້ມີຄຸນນະພາບສູງຂື້ນ; ຂ້າພະເຈົ້າຄິດວ່າ: ພວກເຮົາຍັງຕິດແສດກັບແບບແຜນວິທີເຮັດວຽກ ແບບເກົ່າ: ທຸກຄະດີ ຕ້ອງເອົາເອກະພາບກັນໝົດ, ແບບນີ້ດີບໍ? ດີ. ແຕ່ບາງອັນພັດຂັດກັບຫຼັກການກົດໝາຍ. ກົດໝາຍກຳນົດວ່າ: ສານຕ້ອງເປັນເອກະລາດໃນການພິພາກສາຄະດີ, ໄອຍະການກໍຕ້ອງຢືນຢູ່ບົນພື້ນຖານ ຫ້າ ຫຼັກການ ໃນການປະຕິບັດວຽກງານຂອງຕົນເອງ. ສະນັ້ນ, ພວກສະຫາຍກໍຕ້ອງໄດ້ເສີມຂະຫຍາຍ ບົດບາດໃນການຕິດຕາມກວດກາ ການດໍາເນີນຄະດີ ໃນທີ່ປະຊຸມສານ. ຂ້າພະເຈົ້າ ຂໍສະເໜີແນວນີ້ໄດ້ບໍ: ໃນກອງປະຊຸມ ສະຫຼຸບຖອດຖອນບົດຮຽນ ແມ່ນຂໍໃຫ້ພວກສະຫາຍຕັ້ງເປັນຈັກ ສາມ ຫຼື ສີ່ ຫົວຂໍ້ມາ, ບໍ່ໃຫ້ມາເວົ້າລວມໆແບບນີ້, ເວົ້າລວມແບບນີ້ ແມ່ນແກ້ບໍ່ຕົກ. ໃຫ້ແຕ່ລະແຂວງກໍານົດໝົດ: ຕົວຢ່າງ ກຳນົດໃຫ້ມາເວົ້າກ່ຽວກັບບົດຮຽນໃນການໂຕ້ເວທີ ໃນທີ່ປະຊຸມສານ: ຜ່ານມານີ້ ມັນມີອັນຄ້າງຄາແນວໃດ? ພວກສະຫາຍຕ້ອງຊອກໃຫ້ສາເຫດຂອງມັນ ແລະ ຄົ້ນຄ້ວາຊອກຫາວິທີ ຈະປັບປຸງກະໂຕເຮົາແນວໃດ? ຈະປັບປຸງກົນໄກປະສານງານກັບສານຄືແນວໃດ? ຫຼືຈະຍົກສູງຂີດຄວາມສາມາດຂອງພະນັກງານເຮົາຄືແນວໃດ? ຜ່ານມາ ພວກສະຫາຍ ກໍໄດ້ເຮັດແລ້ວ ແຕ່ຍັງເຫັນວ່າ ບໍ່ທັນເປັນຂະບວນເທື່ອ. ກໍ່ຍ້ອນແນວນີ້ແລ້ວ ຈິ່ງພາໃຫ້ມີການກັກຂັງຄົນຫຼາຍ, ລວມທັງປະສານສົມກັບ ອົງການເຈົ້າໜ້າທີຕໍາຫຼວດ, ຮູ້ສຶກວ່າ ຍັງເກງໃຈກັນຢູ່. ຂ້າພະເຈົ້າວ່າ: ພວກສະຫາຍກໍມີພາລະບົດບາດຂອງຕົນເອງ ແລະເຈົ້າໜ້າທີກໍມີພາລະບົດບາດຂອງຕົນເອງ ແຕ່ພວກເຮົາຕ້ອງໄດ້ເຄົາລົບ ພາລະບົດບາດຂອງກັນ ແລະ ກັນ, ບໍ່ແຊກແຊງພາລະບົດບາດກັນແລະກັນ, ແຕ່ຕ້ອງເຄົາລົບ ເຄົາລົບຫຍັງ? ກໍເຄົາລົບສິດ ແລະ ໜ້າທີ່, ແລະ ກໍຕ້ອງເຄົາລົບການປະຕິບັດຕາມກົດໝາຍ. ຖ້າຫາກ ການໂຕ້ແຍ້ງຢູ່ທີ່ປະຊຸມສານເຮັດໄດ້ດີ ຈະເປັນຫຼັກຖານທີ່ສຳຄັນໃຫ້ຜູ້ພິພາກສາ, ລົງຄຳຕັດສິນຂອງສານຢ່າງຖືກຕ້ອງ. ຕ້ອງພະຍາຍາມ ຫຼີກລ້ຽງທີ່ສຸດ ແມ່ນພະຍາດ “ລ່ອງຊ່ອງໄປນໍາກັນ” ລະຫ່ວາງໄອຍະການ ກັບສານ, ຂ້າພະເຈົ້າວ່າຍັງມີຢູ່ ແຕ່ມີບໍ່ຫຼາຍ, ແຕ່ມີໜ້ອຍ ກໍ່ຕ້ອງໄດ້ແກ້ໄຂ. ຂໍໃຫ້ພວກສະຫາຍເບິ່ງຄືນ.

**ບັນຫາທີ່ ເຈັດ:** ສືບຕໍ່ປັບປຸງແບບແຜນ ແລະ ວິທີການນຳພາຂອງພັກ ຕໍ່ວຽກງານໄອຍະການ; ພວກເຮົາຫາກໍເຊື່ອມຊືມມະຕິແລ້ວ. ສະນັ້ນ, ກໍຂໍໃຫ້ພວກສະຫາຍ ເຊື່ອມສານເຂົ້າມະຕິຂອງພັກທີ່ໄດ້ເຊື່ອມຊືມແລ້ວ ເຂົ້າໃນວຽກງານຕົວຈິງຂອງພວກສະຫາຍ. ຢູ່ໃນນີ້ ຂ້າພະເຈົ້າ ສະເໜີວ່າ: ຢາກໃຫ້ລົງເລິກປັບປຸງຮາກຖານການເມືອງ ຢູ່ໃນແຕ່ລະໜ່ວຍພັກ, ຢູ່ໃນແຕ່ລະກົມກອງ, ຢູ່ໃນແຕ່ລະພະແນກການ ແລະ ຂະແໜງການ ຂອງອົງການໄອຍະການ. ໃນນີ້ ຂໍໃຫ້ພວກສະຫາຍສຸມໃສ່ປັບປຸງ ຮາກຖານພັກ ຢູ່ໃນແຕ່ລະໜ່ວຍພັກ ແລະ ປັບປຸງກົງຈັກລັດຢູ່ໃນແຕ່ລະກົມ ແລະແນກການ: ກ່ອນອື່ນໝົດ ແມ່ນຕ້ອງເຂັ້ມງວດໃນການການປະຕິບັດກົດລະບຽບຂອງພັກ. ໃນນີ້ ຂ້າພະເຈົ້າ ຂໍເນັ້ນຕື່ມອີກ ແມ່ນຄວາມເປັນແບບຢ່າງນໍາໜ້າ ແລະ ການປະຕິບັດຫຼັກການຕໍານິສົ່ງຂ່າວເຊິ່ງກັນແລະກັນ, ຫຼັກການລວມສູນປະຊາທິປະໄຕ: ເຮັດວຽກເປັນໝູ່ຄະນະ ແຕ່ບຸກຄົນຮັບຜິດຊອບ. ພວກເຮົາເວົ້າງ່າຍກ່ຽວກັບຫຼັກການນີ້, ແຕ່ປະຕິບັດໄດ້ຍາກຫຼາຍ. ມະຕິ ກໍໄດ້ເວົ້າແລ້ວ, ສະນັ້ນ ພວກເຮົາກໍຕ້ອງໄດ້ພ້ອມກັນແກ້. ຢູ່ໃນນີ້, ຢາກສະເໜີວ່າ: ວຽກງານການປັບປຸງຮາກຖານການເມືອງນີ້ ແມ່ນຢາກໃຫ້ເພີ່ມທະວີຄຸນນະພາບໃນການດໍາເນີຊີວິດພັກ ໂດຍຕິດພັນກັບຄວາມຮັບຜິດຊອບຂອງແຕ່ລະຄົນ, ຂອງແຕ່ລະສະຫາຍ. ໃນນັ້ນ, ຕໍ່ກັບສະຫາຍການນໍາ ຍິ່ງຕ້ອງໄດ້ມີຄວາມຮັບຜິດຊອບສູງຂື້ນ ແລະ ຈະຕ້ອງໄດ້ຮັບຟັງຄວາມເຫັນຈາກຂັ້ນລຸ່ມ ໃຫ້ຫຼາຍຂື້ນ. ແຕ່ຜູ້ໃດມີຄວາມຮັບຜິດຊອບຫຼາຍ ຜົນງານກໍຫຼາຍ, ແຕ່ຈຸດອ່ອນກໍຫຼາຍ. ພ້ອມດຽວກັນນັ້ນ, ກໍຕ້ອງໄດ້ສືບຕໍ່ປັບປຸງການຈັດຕັ້ງ ຂອງອົງການໄອຍະການແຕ່ລະຂັ້ນ ໃຫ້ເປັນລະບົບຄົບຊຸດ ແລະ ມີຄວາມໜັກແໜ້ນ, ສອດຄ່ອງກັບການພັດທະນາເສດຖະກິດ-ສັງຄົມໃນໄລຍະໃໝ່. ໃນນີ້, ສະເໜີໃຫ້ພວກສະຫາຍ ກວດກາປັບປຸງຄືນ ກ່ຽວກັບພາລະບົດບາດຂອງອົງການໄອຍະການ ແຕ່ລະຂັ້ນ ໂດຍສະເພາະ ແມ່ນ: ອົງການໄອຍະການປະຊາຊົນສູງສຸດ, ບັນດາກົມນີ້: ພາລະບົດບາດ ອັນໃດຄືກັນ ອາດຈະໂຮມເຂົ້າກັນໄດ້ບໍ? ເພາະຕາມທິດນຳຂອງມະຕິນີ້ ແມ່ນປັບປຸງກົງຈັກໃຫ້ກະທັດຮັດ, ປອດໃສ, ເຂັ້ມແຂງ ແລະ ມີປະສິດທິພາບ. ສະເໜີໃຫ້ກຳນົດແຈ້ງກ່ວາເກົ່າກ່ຽວກັບພາລະບົດບາດ ອົງການໄອຍະການ ພາກ, ຂັ້ນແຂງ ກັບຂັ້ນເຂດ, ບໍ່ໃຫ້ຊໍ້າຊ້ອນກັນ. ແລະຂ້າພະເຈົ້າ ຢາກຕັ້ງບັ້ນຫາຂື້ນວ່າ: ລະຫ່ວາງສະພາ ກັບໄອຍະການນີ້ຈະເຮັດແນວໃດ? ສະພາ ກໍປະຕິບັດພາລະບົດບາດຕິດຕາມກວດກາ ການປະຕິບັດກົດໝາຍ, ໄອຍະການ ກໍປະຕິບັດພາລະບົດບາດ ຕິດຕາມກວດກາການປະຕິບັດກົດໝາຍ: ສອງອົງການນີ້ ກໍຍັງບໍ່ທັນຈໍາແນກແຈ້ງເທື່ອ. ນີ້ກໍເປັນບັນຫາໜຶ່ງ ທີ່ຈະຕ້ອງໄດ້ສືບຕໍ່ປັບປຸງ; ຫຼືວ່າ ຢູ່ໃນພາລະບົດບາດຕິດຕາມກວດກາຂອງອົງການໄອຍະການ ບໍ່ໄດ້ກຳນົດລະອຽດວ່າຈະຕິດຕາມກວດກາການປະຕິບັດຄຳຕັດສິນຂອງສານແນວໄດ? ສະນັ້ນ, ການຕິດຕາມກວດກາຂອງໄອຍະການຕໍ່ວຽກງານການປະຕິບັດຄຳຕັດສິນຂອງສານ ແມ່ນຍັງບໍມີປະສິດທິຜົນ, ຄຳຕັດສິນຂອງສານທີ່ໃຊ້ໄດ້ຢ່າງເດັດຂາດແລ້ວ ແຕ່ໄປອັງອໍຢູ່ຂອດປະຕິບັດ, ສະນັ້ນ ກໍຖືວ່າພວກສະຫາຍເຮັດຍັງບໍ່ທັນລ້ອນໜ້າທີ່. ສະນັ້ນ, ພວກເຮົາຕ້ອງໄດ້ມາເບິ່ງຄືນ ການແບ່ງງານ, ແບ່ງຄວາມຮັບຜິດຊອບໃຫ້ກັນນີ້ ວ່າຈະເຮັດແນວໃດ? ເຮັດໃຫ້ຄະດີໜຶ່ງໆ ນັບແຕ່ມື້ເປີດການສືບສວນ-ສອບສວນ ຈົນຮອດຂອດຈັດຕັ້ງປະຕິບັດ ແມ່ນໃຫ້ມັນໂລ່ງລ່ຽນໄປ, ຈິ່ງເອີ້ນວ່າ: ລະບົບມີຄຸນນະພາບ, ການປະຕິບັດໜ້າທີ່ ຂອງເຈົ້າໜ້າທີພວກເຮົາ ມີຄຸນນະພາບ, ໃຫ້ພວກສະຫາຍເບິ່ງຄືນຕື່ມອີກ ແລະ ພ້ອມກັນຊອກຫາວິທີແກ້ໄຂ.

**ບັນຫາທີ ແປດ**: ຂ້າພະເຈົ້າ ຂໍສະເໜີໃຫ້ພວກສະຫາຍເພີ່ມທະວີການຄຸ້ມຄອງ ໃຫ້ຫຼາຍກ່ວາເກົ່າ. ຢູ່ໃນນີ້, ຂ້າພະເຈົ້າ ຂໍເນັ້ນບົດບາດການອອກນິຕິກຳ. ປັດຈຸບັນນີ້ ອົງການໄອຍະການປະຊາຊົນ ແຕ່ລະຂັ້ນ ໂດຍສະເພາະ ຂັ້ນເຂດ, ຂັ້ນແຂວງ ແມ່ນຕ້ອງການນິຕິກຳເປັນຄູ່ມືໃນການຈັດຕັ້ງປະຕິບັດວຽກງານ: ພວກສະຫາຍຂຽນຜິດ ກໍພວກກໍປະຕິບັດຜິດ, ພວກສະຫາຍຂຽນດີ ພວກເພີ່ນກໍປະຕິບັດດີ. ໃນທິດທາງຂອງພວກສະຫາຍ ກໍໄດ້ເວົ້າແລ້ວ ແຕ່ຂ້າພະເຈົ້າວ່າ ຍັງໜ້ອຍໂພດ, ຍັງບໍ່ທັນພຽງພໍກັບຄວາມຮຽກຮ້ອງຕ້ອງການຂອງຂັ້ນລຸ່ມ; ຮຽກຮ້ອງໃຫ້ພວກສະຫາຍ ຕ້ອງມີບົດແນະອອກມາຫຼາຍກ່ວານີ້. ສະເໜີໃຫ້ພວກສະຫາຍກວດຄືນວ່າ ຢູ່ອົງການໄອຍະການຂັ້ນທ້ອງຖິ່ນພວກເຮົາ ຍັງຂາດນິຕິກໍາອັນໃດ? ອັນນັ້ນແມ່ນບັນຫາໜຶ່ງ. ບັນຫາທີ ສອງ: ບັນດາກົດໝາຍທີອອກມາໃໝ່ ຕ້ອງໄດ້ຫັນເປັນນິຕິກໍາສະເພາະ; ຂໍໃຫ້ພວກສະຫາຍ ກວດກາແຕ່ລະມາດຕາ, ອັນໃດຍັງຂຽນແບບລວມໆ ແລະຖ້າວ່າ ນອນຢູ່ໃນຄວາມຮັບຜິດຊອບຂອງອົງການໄອຍະການ ກໍຂໍໃຫ້ພວກສະຫາຍຫັນເປັນນິຕິກຳສະເພາະ, ຖ້າມັນພົວພັນເຖິງຫຼາຍພາກສ່ວນ ກໍຂໍໃຫ້ພວກສະຫາຍ ປຶກສາຫາລືກັນ ອອກນິຕິກຳຮ່ວມກັນ. ຜ່ານມາ ຂ້າພະເຈົ້າ ເຫັນບັນຫນາໜຶ່ງ ທີ່ຍັງເປັນຂໍ້ຄົງຄ້າງ ລະຫ່ວາງອົງການໄອຍະການກັບເຈົ້າໜ້າທີ່ສືບສວນ-ສອບສວນ, ສະນັ້ນ ຂໍໃຫ້ອອກນິຕິກຳກ່ຽວກັບກົນໄກ ປະສານງານລະຫ່ວາງອົງການສືບສວນ-ສອບສວນ ກັບອົງການໄອຍະການ ໃນການຈັດຕັ້ງປະຕິບັດບາງມາດຕາກົດໝາຍ: ອາດຈະແມ່ນກົດໝາຍດຳເນີນຄະດີອາຍາ, ອາດຈະແມ່ນປະມວນກົດ ໝາຍອາຍາ ແລະກົດໝາຍອື່ນໆ. ພວກເຮົາຕ້ອງໄດ້ຮ່ວມກັນແກ້ໄຂ; ຂໍຍົກຕົວຢ່າງໜ້ອຍໆ: ບາງເທື່ອເຈົ້າໜ້າທີ່ ສືບສວນ-ສອບສວນ ສົ່ງຂໍ້ມູນມາ ແຕ່ໄອຍະການ ບາງເທື່ອກໍກວດບໍ່ລະອຽດ ກໍສັ່ງຟ້ອງຂື້ນສານ, ບັນຫາແບບນີ້ ມັນເປັນບັນຫາຊໍ້າເຮື້ອມາດົນແລ້ວ, ບໍ່ມີຜູ້ໃດແກ້ໄຂ. ຍ້ອນແນວນີ້, ພວກສະຫາຍຕ້ອງມີຄຳແນະນໍາ, ຖ້າວ່າໄອຍະການຂັ້ນລຸ່ມ ຫາກອອກຄຳສັ່ງຜິດ ແມ່ນໄອຍະການຂັ້ນເທິງ ຈະຕ້ອງໄດ້ມີຄຳສັ່ງແກ້ໄຂ. ແຕ່ເຮົາຈະກຳນົດແຕ່ລະຂັ້ນຄືແນວໃດ? ລະຫວ່າງເຈົ້າໜ້າທີ່ ສືບສວນ-ສອບສວນ ກັບອົງການໄອຍະການ ຈະເຮັດແນວໃດ? ຖ້າເຈົ້າໜ້າທີ່ ອອກຄໍາສັ່ງບໍ່ຖືກຕ້ອງ ກໍແມ່ນອົງການໄອຍະການ ເປັນຜູ້ອອກຄຳສັ່ງລຶບລ້າງ. ແຕ່ກົນໄກດັ່ງກ່າວນີ້ ຈະເຮັດຄືແນວໃດ ແມ່ນຍັງວົງວຽນ, ຍັງບໍ່ທັນແກ້ຕົກໄດ້: ຍັງລໍຄອຍເຊິ່ງກັນແລະກັນ, ຍັງບໍ່ທັນມີທິດທາງຈະແກ້ໄຂອອກຈາກວົງວຽນດັ່ງກ່າວ. ຂ້າພະເຈົ້າເຫັນວ່າ ພວກເຮົາຄວນນີ້ນິຕິກຳ ຕໍ່ກັບບັນຫາດັ່ງກ່າວນີ້. ແລະຄວນມີຄຳແນະນຳໃນແຕ່ລະປະເດັນ, ແຕ່ລະບັນຫາ.

**ບັນຫາສຸດທ້າຍ**: ກໍແມ່ນບັນຫາ “ການກໍ່ສ້າງພະນັກງານ”: ພວກສະຫາຍກໍມີທິດແລ້ວ, ແຕ່ຂ້າພະເຈົ້າ ຂໍໃຫ້ພວກສະຫາຍເອົາໃຈໃສ່ຕື່ມ ໃນການສຶກສາອົບຮົມການເມືອງ-ແນວຄິດ, ຄຸນທາດການເມືອງ: ຕ້ອງມີການປະເມີນຜົນ ໂດຍແມ່ນມະຫາຊົນເປັນຜູ້ປະເມີນ; ມະຫາຊົນ ແມ່ນໃຜ? ກໍແມ່ນປະຊາຊົນ, ສັງຄົມ, ພະນັກງານ ອົງການໄອຍະການເອງ ເພື່ອເຮັດແນວໃດ ພວກເຮົາສາມາດຂັດເລືອກໄດ້ພະນັກງານຫຼັກແຫຼ່ງ ກະກຽມໃສ່ກອງປະຊຸມ ອົງຄະນະພັກ 3 ຂັ້ນນີ້ ໃຫ້ໄດ້ຜູ້ທີ່ ມີຄຸນທາດການເມືອງ, ມີທັດຊະນະຫຼັກໝັ້ນ, ມີຄວາມຮັບຜິດຊອບ, ບໍລິສຸດຕໍ່ພັກ, ຕໍ່ລັດຂອງພວກເຮົາ; ຂໍໃຫ້ບັນດາສະຫາຍ ເອົາໃຈໃສ່ແທ້ໆ. ພະນັກງານ ອົງການໄອຍະການປະຊາຊົນ ແມ່ນຍັງບໍ່ທັນຫຼາຍ, ມີແຕ່ພັນກ່ວາຄົນ, ຍັງບໍ່ພຽງພໍກັບຄວາມຮຽກຕ້ອງການຂອງໜ້າທີ່ການເມືອງ ໂດຍສະເພາະ ແມ່ນເກັ່ງ, ຜູ້ເດັ່ນ ກໍ່ຍິ່ງຫາຍາກ. ສະນັ້ນ, ໄປຄຽງຄູ່ກັບ ການບໍາລູງກໍ່ສ້າງທາງດ້ານຄຸນທາດການເມືອງແລ້ວ ກໍຕ້ອງໄດ້ຝຶກອົບຮົມທາງດ້ານວິຊາສະເພາະ, ຄວາມຮູ້ຄວາມສາມາດ, ແລະຄວາມຮັບຜິດຊອບການເມືອງ; ສາມມາດຖານນີ້ ຕ້ອງໄປພ້ອມກັນ: ຂາດມາດຖານໃດໜຶ່ງກໍບໍ່ໄດ້. ແຕ່ໃນນີ້, ຄວາມຮັບຜິດຊອບທາງດ້ານການເມືອງນີ້ ແມ່ນມາດຖານທີ່ສຳຄັນພື້ນຖານກ່ວາໝູ່, ບົ່ງບອກໝົດທາງດ້ານຄຸນທາດການເມືອງ, ຄວາມສາມາດ, ຄວາມຮູ້ຂອງພະນັກງານຂອງພວກເຮົາ. ດັ່ງນັ້ນ, ພວກເຮົາຕ້ອງກັບຄືນມາສູ່ມະຕິຂອງພັກ: ເຮັດຕາມມະຕິຂອງພັກ, ເຮັດຕາມກົດໝາຍ. ນັ້ນ ແມ່ນ ຂ້າພະເຈົ້າຂໍມີບາງຄວາມຄິດຄວາມເຫັນ, ເຊິ່ງວ່າເປັນເນັ້ນຄືນ ສິ່ງທີ່ເວົ້າກັນຜ່ານມາຫັ້ນແລ້ວ. ແຕ່ວ່າ ເນັ້ນໜັກໃນທີ່ນີ້ ກໍແມ່ນເພື່ອ ໃຫ້ພວກສະຫາຍເອົາໃຈໃສ່ແກ້ໄຂບັນຫາຕົວຈິງຂອງສັງຄົມ ເປັນແຕ່ລະປະເດັນ. ສະນັ້ນ, ພະນັກງານໄອຍະການປະຊາຊົນພວກເຮົາ ຕ້ອງມີຄວາມຮູ້ຮອບດ້ານ, ມີຈັນຍາບັນ, ຈັນຍາທໍາ, ມີຄວາມກ້າຫານ, ກ້າເຮັດກ້າທຳ ແລະກ້າຮັບຜິດຊອບ. ພ້ອມກັນນີ້ ກໍຕ້ອງມີການປະສານສົມທົບກັນ ລະຫ່ວາງການນໍາຂັ້ນເທິງ ແລະຂັ້ນລຸມ. ພັກ-ລັດ, ສະພາປະຊາຊົນ ກໍຄືປະຊາຊົນບັນດາເຜົ່າ ແມ່ນອິງໃສ່ອົງການໄອຍະການປະຊາຊົນ ເປັນບ່ອນເພິ່ງແທ້ໆ.

ດັ່ງນັ້ນ, ຂ້າພະເຈົ້າຫວັງວ່າ ຫຼັງຈາກກອງປະຊຸມໃນຄັ້ງນີ້ ພວກສະຫາຍຈະສືບຕໍ່ປັບປຸງພາຍໃນອົງການໄອຍະການປະຊາຊົນ ໃຫ້ມີຄວາມເຂັ້ມແຂງໜັກແໜ້ນຮອບດ້ານ ເພື່ອເປັນທີ່ເພິ່ງທີ່ໄວ້ວາງໃຈຂອງປະຊາຊົນ ກໍຄືພົນລະເມືອງລາວ ໃນການປົກປ້ອງຄວາມຍຸຕິທໍາໃນສັງຄົມ ແລະປົກປ້ອງຜົນປະໂຫຍດຂອງຊາດ. ໃນປີໃໝ່ນີ້ ຂໍອວຍພອນໃຫ້ຄະນະພັກ, ຄະນະນໍາອົງການໄອຍະການປະຊາຊົນສູງສຸດ, ອົງການໄອຍະການທະຫານ ແລະ ອົງການໄອຍະການປະຊາຊົນແຕ່ລະຂັ້ນ ຈົ່ງມີສຸຂະພາບເຂັ້ມແຂງ, ສືບຕໍ່ເຮັດສໍາເລັດໜ້າທີ່ ທີ່ພັກ-ລັດ ມອບໝາຍໃຫ້. ໃຫ້ປີ 2019 ເປັນປີບຸກທະລຸຮ່ວມກັນລະຫວ່າງ ອົງການລັດຂອງພວກເຮົາ.

**ຂໍຂອບໃຈ**